Saya bukan boneka Musa Aman, kata Hajiji

Ketua Badan Pimpinan Parti Pribumi Bersatu Malaysia (Bersatu) Sabah Datuk Hajiji Noor menafikan dakwaan kononnya beliau adalah boneka kepada bekas ketua menteri Musa Aman.Hajiji menolak sekeras-kerasnya dakwaan Presiden Parti Warisan Sabah (Warisan) Mohd Shafie Apdal kononnya beliau akan dikawal Musa sekiranya menang pada Pilihan Raya Negeri (PRN) Sabah kali ini.Calon Perikatan Nasional (PN) bagi kerusi Dewan Undangan Negeri (DUN) Sulaman itu berkata dakwaan itu tidak benar kerana beliau sendiri sudah lama berkecimpung dalam arena politik negeri.“Saya dah matang dalam politik. Tidak ada satu orang pun boleh kawal apa yang tersirat dan apa perancangan saya,” katanya ketika ditemui pemberita selepas menghadiri Majlis Pemimpin Bersama Rakyat di Sub Marks PN di Pusat Daerah Mengundi (PDM) Kampung Kindu, di Tuaran, hari ini.Perdana Menteri Muhyiddin Yassin sebelum ini membayangkan kemungkinan Hajiji dilantik sebagai ketua menteri jika gabungan PN dan sekutunya berjaya membentuk kerajaan baru Sabah.Malam tadi, Shafie, yang juga ketua menteri sementara Sabah, membuat dakwaan tersebut ketika menyampaikan ucapan pada Majlis Bersama Rakyat di Kota Kinabalu.Bagaimanapun, Hajiji meminta Shafie supaya tidak melibatkan orang lain seperti Musa dalam kempen ceramahnya kerana penyandang kerusi DUN Sungai Sibuga itu tidak bertanding dalam PRN Sabah kali ini.“Beliau (Musa) tidak lagi menjadi calon. Walaupun mungkin beliau ada berkempen di beberapa kawasan, tetapi saya fikir, kenapa tumpuan diberi kepada beliau… Kutuk beliau, bermacam-macam. Tidak adil bagi beliau (kerana) ada yang keterlaluan sehingga fitnah dan sebagainya.“Isu kita ialah untuk memulihkan ekonomi rakyat, membantu rakyat dan masa depan negeri Sabah. Kenapa pula kita hentam orang lain yang tidak terlibat dalam pilihan raya? Jadi, bagi saya itu tidak berapa manis didengar oleh rakyat,” katanya.Dalam perkembangan lain, Hajiji berkata, beliau mempunyai banyak perancangan bagi terus membangunkan DUN Sulaman, yang disandangnya sejak 1990, termasuk sektor pertanian, perikanan dan infrastruktur kemudahan asas diperlukan penduduk.Beliau juga memberi jaminan untuk terus melakukan yang terbaik demi kesejahteraan penduduknya terutama dalam menjana semula ekonomi dan pendapatan sekiranya diberikan peluang menjadi wakil rakyat kawasan itu pada pilihan raya kali ini.Hajiji akan bersaing dengan dua pencabar lain iaitu calon Warisan Aliasgar Basri dan Rekan Hussien (Parti Cinta Sabah) dalam pertarungan tiga penjuru bagi kerusi DUN Sulaman yang mempunyai 11,711 pengundi pada PRN Sabah ini, 26 Sept ini.Pada Pilihan Raya Umum Ke-14 (PRU14), Hajiji memperoleh 12,966 undi mengalahkan dua pencabar lain iaitu Abdullah Sani Daud (Warisan) yang mendapat 5,192 undi dan calon Parti Harapan Rakyat Sabah Arifin Harith (467 undi).


Senator Guan Dee meninggal dunia

Ahli Dewan Negara senator Guan Dee Koh Hoi yang juga Setiausaha Agung Parti Solidariti Tanah Airku (Star Sabah) meninggal dunia di Hospital Kuala Lumpur, petang ini.Star Sabah dalam kenyataan di laman Facebook penerangannya hari ini memberitahu Guan Dee, 67, meninggal dunia pada 4.50 petang namun punca kematian tidak dinyatakan.“Dukacita dimaklumkan bahawa Yang Berhormat Senator Guan Dee Kohoi telah dipanggil Tuhan pada jam 4.50pm, 26 Okt 2021 di Hospital Kuala Lumpur. Sama-sama kita doakan beliau serta keluarga,” kata kenyataan itu hari ini.Guandee dilantik sebagai ahli Dewan Negara untuk tempoh bermula 16 Disember 2020 hingga 15 Disember 2023,Beliau pernah menjadi timbalan menteri pelancongan, seni dan budaya pada 16 April lepas sebelum kabinet terbubar setelah Muhyiddin Yassin meletak jawatan sebagai Perdana Menteri pada 16 Ogos lepas.


Putrajaya pertimbang buka semula sempadan negara

Pengerusi Majlis Pemulihan Negara (MPN) Muhyiddin Yassin hari ini berkata kerajaan sedang mempertimbangkan untuk membuka sempadan negara secara selamat dengan membenarkan pelancong asing tanpa perlu menjalani kuarantin wajib melalui program “Mutual Recognition of Vaccine Certificate” yang dilaksanakan di beberapa negara lain.Menurut Muhyiddin, penurunan kes positif harian dan penggunaan katil-katil wad unit rawatan rapi (ICU) bagi pesakit Covid-19 dan kadar vaksinasi populasi dewasa yang telah mencapai 95 peratus pada masa ini merupakan perkembangan baik dalam usaha negara memulihkan ekonomi.“Dengan pembukaan semula sempadan negara, ia akan merancakkan semula aktiviti ekonomi terutama dalam sektor pelancongan, ia akan mempermudahkan urusan pelawat perniagaan dan pelawat sosial untuk datang ke negara ini.“Pembukaan semula sempadan negara ini adalah aspek penting dalam usaha pemulihan negara dapat berjalan segera dan selamat,” katanya selepas mesyuarat Majlis Pemulihan Negara yang pertama kali dilakukan dengan kehadiran wakil-wakil pembangkang.Dalam pada itu, Muhyiddin juga berkata mesyuarat juga menumpukan perbincangan berhubung dua sektor perusahaan kecil dan sederhana (PKS) dan golongan rentas yang terjejas akibat pandemik.“MPN membincangkan bentuk bantuan dalam fasa pemulihan, liquidity dan kekurangan tenaga kerja asing dan pengagihan bantuan makanan kepada golongan rentan.“Majlis berpandangan satu analisa perlu dibuat untuk memastikan industri yang terkesan berdasarkan statistik terkini dikenal pasti bagi pastikan penyelesaian jangka masa pendek dan panjang yang berfokus dapat dilaksanakan dengan segera,” katanya.Sehubungan itu, Muhyiddin berkata MPN bersetuju untuk menubuhkan sebuah pasukan yang melibatkan beberapa kementerian dan institusi termasuk kementerian kewangan, Bank Negara, kementerian perdagangan antarabangsa dan industri (Miti), kementerian sumber manusia dan bagi memperhalusi beberapa perkara yang berkaitan pekiayaan, tenaga kerja yang menjadi keperluan PKS.“Pasukan ini akan membentangkan kajian dan syor-syor mereka kepada MPN dalam tempoh masa sebulan daripada mesyuarat hari ini.“Ia adalah penting bagi MPN mengenal pasti sektor PKS yang paling terkesan dan paling penting supaya kita tahu apa kehendak dan bentuk sokongan bantuan sama ada dalam bentuk pembiayaan, insentif dan lain-lain kemudahan perbankan.”Selain itu, MPN juga mahu mengenal pasti keperluan tenaga kerja manusia yang diperlukan sektor tersebut.“Kita nak tahu sektor apa yang perlukan pekerja, berapa ramai, bila dan bagaimana kita nak selesaikan masalah pekerja-pekerja itu, sama ada dengan latihan kepada warga Malaysia bagi memenuhi sektor-sektor tersebut,” katanya.10 Oktober lalu, Putrajaya mengumumkan kebenaran rentas negeri yang berkuat kuasa pada 11 Oktober lalu selepas negara mencapai 90% populasi dewasa lengkap divaksinasi.Bagaimanapun, kebenaran itu diberikan kepada yang menerima vaksinasi lengkap selain perlu mengikut prosedur operasi standard (SOP) seperti penjarakan fizikal dan pemakaian pelitup muka.Menteri Pertahanan Hishammuddin Hussein turut berkata walaupun orang ramai tidak lagi perlu berdepan sekatan jalan raya (SJR) di sempadan-sempadan negeri, namun pemeriksaan secara rawak akan tetap dilakukan bagi memantau pergerakan rentas negeri.Hishammuddin berkata pemantauan itu perlu memandangkan kebenaran rentas negeri itu tidak bermakna pihak berkuasa akan berlepas tangan sebaliknya akan memastikan SOP sentiasa dipatuhi.


Kerana ‘kerakusan’ Anwar, Umno dapat laba?

Melihat kepada kegawatan politik semasa, nampaknya Umno akan mendapat laba.Semuanya bermula dari gara-gara Presiden PKR Anwar Ibrahim mengadap Yang di Pertuan Agong Sultan Abdullah Sultan Ahmad Shah.Kemudian diikuti dengan Tengku Razaleigh Hamzah, yang turut mengadap Agong.Biro politik Umno bersidang dan memberi gambaran, seolah-olah bersedia meninggalkan Perikatan Nasional (PN).Tentulah “gertak” atau acah-acah begini akan merimaskan Muhyiddin Yassin.Selepas Biro Politik Umno bersidang, terdengar suara-suara dari “algojo” Umno seperti Tajuddin Abdul Rahman dan Mohamed Nazri Aziz, membertihkan rasa ketidakpuasan ahli-ahli parti terhadap kepimpinan Muhyiddin.Muhyiddin di dalam keadaan yang tersepit dan terhimpit, tiada jalan lain, melainkan memenuhi tuntutan Umno.Sama ada menyempurnakan sepenuhnya selera atau tuntutan Umno. Atau sebahagian besar daripada tuntutan tersebut.Sama ada Muhyiddin, memberi kesemua tuntutan Umno, atau hanya sebahagian, tapi sudah cukup memberi laba kepada parti Melayu terbesar itu.Sekurang-kurangnya untuk waktu ini.Umno bersedia menunggu permainan Anwar seterusnya, yang mungkin turut membuka ruang kepada untuk kembali mengasak Muhyiddin.Pemimpin Umno tidak merasa bimbang dengan gelagat dan lakonan Anwar.Mereka tahu, Anwar tiada nombor. Sebab itu, Anwar atau tukang palu gongnya menyatakan sudah mendapat sokongan dari Umno.Khalid Samad, turut menjadi tukang canang dan “Pak Nujum”, dengan mengatakan 30 ahli Parlimen Umno menyokong Anwar.Sekiranya benar, itu bermakna, hanya tinggal 9 ahli Parlimen Umno sahaja yang kekal tidak menyokong Anwar.Dulunya, dalam kalangan pemimpin Umno, berteka-teki, siapa antara 12 ahli Parlimen dikatakan menyokong Anwar.Kali ini, nampaknya sudah terbalik. Mereka terpaksa berteka-teki, siapa pula 9 ahli Parlimen yang tidak menyokong Anwar.Tentulah Khalid menjadi “Raja Lawak” dalam kes ini. Nasiblah Khalid!Suara Khalid itu, secara tidak langsung, membantu Umno di dalam tuntutan mereka kepada Muhyiddin.Selain itu, natijahnya ialah Anwar masih jauh dari mempunyai angka yang cukup.Rata-rata pemerhati politik mengambil kesimpulan bahawa Anwar tiada nombor.Malah politik Anwar semakin gerhana dan gelap, selepas beliau membuat sidang media selepas mengadap Agong.Selepas sidang media Anwar, cepat-cepat wakil Istana Negara mengeluarkan kenyataan menyangkal dakwaan presiden PKR itu.Kalau diamati kenyataan pihak Istana Negara itu, jelas kredibiliti Anwar sudah pupus.Nampaknya, jawatan perdana menteri ke-9 (PM9), semakin jauh dari Anwar.Malah Anwar semakin “meraba dalam kegelapan” untuk mengejar jawatan PM9, yang sudah menjadi bayang-bayang.Razaleigh yang lebih dikenali sebagai Ku Li, tiba-tiba diolah persis akan menjadi PM9.Ianya, berpunca dari Ku Li mengadap Agong, selepas Anwar. Mungkinkah jadi begitu?Bagaimana Ku Li, akan menjadi PM9? Sedangkan PM8 masih ada. Kerajaan PN pimpinan Muhyiddin masih kekal.Agong tidak boleh melantik PM baru, selagi masih ada Muhyiddin.Melihat kepada ketelitian Agong semasa memilih PM8, selepas Dr Mahathir Mohamad meletak jawatan, tiada kemungkinan Ku Li akan “terlantik” sebagai PM9.Adakah Agong akan mengisytiharkan darurat? Itu tidak mungkin, memandangkan tiada keperluan untuk Agong berbuat demikian.Memang Agong mempunyai kuasa mengisytiharkan darurat, mengikut Perkara 150(1).Bagaimanapun, ianya dibaca sekali dengan Perkara 40(1), yang jelas menyatakan atas nasihat Jemaah Menteri.Kesimpulannya, Anwar semakin sukar perjalanannya. Muhyiddin akan dihimpit. Umno akan mengutip laba.* Kamarazaman Yacob merupakan bekas aktivis mahasiswa 1970-an.* Tulisan ini adalah pendangan penulis yang tidak semestinya mencerminkan pendirian MalaysiaNow.


Kini, Umno turut bimbang tentang 'sentimen kaum dan agama'

Umno menyatakan sokongan kepada Perdana Menteri Anwar Ibrahim berikutan amarannya baru-baru ini untuk menggunakan sepenuhnya undang-undang terhadap mereka yang dituduh menghasut sentimen perkauman.
Majlis Kerja Tertinggi (MKT) Umno dalam satu kenyataan berkata parti itu bimbang tentang "sentimen permainan kaum dan agama yang terus menular”.
“Justeru kami menggesa kerajaan mengambil tindakan tegas bagi membendung fenomena yang boleh merosakkan keharmonian negara,” menurut MKT Umno.
Dalam pada itu, MKT Umno turut mengumumkan pelantikan bekas Ketua Pemuda, Asyraf Wajdi Dusuki sebagai setiausaha agungnya.


Kes harian lepasi 2,400 jangkitan, 5 lagi terkorban

2,465 kes baru Covid-19 direkodkan semalam menjadikan jumlah keseluruhan sebanyak 4,988,759 kes.
Sebanyak 2,029 pesakit turut dilaporkan sembuh, menjadikan jumlah keseluruhan kes sembuh sebanyak 4,924,464.
Ketika ini, 27,638 kes aktif direkodkan di mana 25,614 atau 92.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,932 (7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 92 kes dan 51 daripadanya memerlukan bantuan alat pernafasan.
Lima lagi kes kematian dicatatkan termauk dua kes kematian ketika tiba di hospital menjadikan keseluruhan korban akibat wabak itu sebanyak 36,657 orang.


Kerajaan kenal pasti penjara berusia lebih 100 tahun untuk ditambah baik

Beberapa penjara termasuk yang berusia lebih 100 tahun akan ditambah baik bagi menjadikan ia lebih kondusif buat pesalah dan kakitangan Jabatan Penjara.
Menteri Dalam Negeri Saifuddin Nasution berkata antara yang sudah dikenal pasti untuk tujuan itu ialah Penjara Alor Setar di Kedah, Penjara Pulau Pinang, Pusat Koreksional Kamunting di Perak dan Penjara Pengkalan Chepa di Kelantan.
"Usaha ini dibuat kerana kami sedaya upaya tidak mahu membina penjara baharu sebab mahu kurangkan kadar jenayah dan sabitan. Hasrat ini juga dibuat untuk mewujudkan penjara yang lebih manusiawi untuk didiami," katanya selepas mengadakan lawatan rasmi bersama Timbalannya, Shamsul Anuar Nasarah ke ibu pejabat Jabatan Penjara Malaysia semalam.
Beliau juga berkata Kementerian Dalam Negeri (KDN) akan menambah bilangan petugas Jabatan Penjara yang memerlukan 1,300 pegawai dan anggota beruniform dan 180 kakitangan awam serta menyegerakan pengisian kekosongan perjawatan itu.
Katanya beliau sudah berbincang dengan Ketua Setiausaha KDN Wan Ahmad Dahlan Abdul Aziz dan Ketua Pengarah Penjara Nordin Muhamad untuk menjadi pemudah cara proses pengambilan serta pelantikan oleh Suruhanjaya Perkhidmatan Awam dan Jabatan Perkhidmatan Awam.
Pada masa sama, Saifuddin berkata KDN juga berhasrat mengubah persepsi masyarakat yang selama ini mengenali penjara sebagai pusat hukuman kepada pusat koreksional.
Beliau berkata usaha itu akan dilakukan menerusi Program Koreksional Komuniti seperti parol dan Pelepasan Banduan Secara Lesen (PBSL) selaras dengan Seksyen 43 Akta Penjara 1995.
"Kami menyasarkan program ini kepada 18,500 banduan yang sedang menjalani hukuman penjara kurang daripada tiga tahun, yang dianggap tidak melakukan kesalahan serius.
"Kalau tengok kepada statistik kejayaan Program Koreksional sebelum ini, ia ternyata membantu mengurangkan kes berulang iaitu satu daripada 800 kes banduan yang kembali ke penjara selepas dibebaskan," katanya.
Justeru, Saifuddin berkata perbincangan mengenai hasrat menjadikan Program Koreksional sebagai keutamaan Jabatan Penjara sudah dibuat termasuk kerjasama dengan 283 syarikat yang bersedia menerima kumpulan banduan itu bekerja.


DUN Negeri Sembilan dijangka bubar Mei ini, kata MB

Menteri Besar Aminuddin Harun berkata Dewan Undangan Negeri (DUN) Negeri Sembilan dijangka akan dibubarkan pada Mei ini bagi memberi laluan kepada Pilihan Raya Negeri (PRN).
Naib Presiden PKR itu berkata ia berdasarkan perbincangan secara tidak rasmi bersama menteri besar dan ketua menteri bagi negeri terlibat berhubung perkara itu sebelum menghadiri perjumpaan Majlis Raja-Raja tempoh hari.
“Pada dasarnya kita setuju bubar pada Mei... itu bermakna PRN dalam Jun atau Julai, kita tak ada masa, tinggal beberapa bulan lagi, jadi kita kena terus bersedia atur langkah bagi memastikan kemenangan kita.
“Lepas pilihan raya pelbagai andaian dan pandangan sama ada kita bersama Barisan Nasional (BN) atau tidak, itu akan diputuskan dalam waktu terdekat. Harap ada keputusan segera untuk aturkan strategi bersama BN, kita juga nak berikan hak dari segi peruntukan dan sebagainya,” katanya kepada pemberita selepas Konvensyen PKR Negeri Sembilan di Seremban malam tadi.
Enam negeri yang akan terlibat dengan PRN tahun ini ialah Selangor, Pulau Pinang, Negeri Sembilan, Kedah, Kelantan dan Terengganu.
Dalam pada itu Timbalan Presiden PKR Rafizi Ramli berkata sebagai pengarah Pilihan Raya Nasional beliau akan memastikan parti itu dapat mempertahankan kemenangan Negeri Sembilan pada PRN kali ini.
Rafizi berharap kerjasama politik bersama Barisan Nasional (BN) dapat diputuskan lebih awal supaya parti dapat membuat persediaan menghadapi pilihan raya nanti.
"Ia akan menjadi satu daripada medan untuk menguji bentuk kerjasama dengan Umno yang saya rasa kalau berjaya dirundingkan dengan baik ia akan menjadi model untuk menguatkan kerjasama Kerajaan Perpaduan di peringkat Persekutuan," katanya.
Ditanya sama ada kesukaran kerjasama antara PH dan BN untuk PRN, Rafizi berkata kedua-dua pemimpin utama parti di negeri ini iaitu Aminuddin dan Mohamad Hasan merupakan individu yang senang untuk dibawa berbincang dan taat kepada parti.


Indonesia kesan kes pertama varian Omicron

Kementerian kesihatan Indonesia mengesan kes pertama varian Covid-19 Omicron melibatkan seorang petugas pembersihan di pusat kuarantin terbesar di Indonesia, iaitu Wisma Atlet, Jakarta Utara.“Malam tadi, kami mengesan seorang pesakit yang disahkan positif varian Omicron pada 15 Disember,” kata Menteri Kesihatan Budi Gunadi Sadikin dalam taklimat media hari ini.Pesakit adalah seorang daripada tiga kakitangan pembersihan yang disahkan positif dalam ujian rutin Covid-19 untuk pekerja barisan hadapan pada 10 Disember.Berdasarkan ujian penjujukan genom, pesakit itu didapati positif Omicron, kata Budi, sambil menggesa orang ramai terus berwaspada dan mematuhi peraturan protokol kesihatan.Sehingga semalam, negara itu merekodkan 205 kes baru Covid-19, menjadikan jumlah keseluruhan jangkitan kepada 4,259,644.


Jual beli karya seni, trend baru gubah wang haram?

Sejak sekian lama, karya-karya seni sering dikaitkan dengan budaya, pameran di galeri seni, kerja-kerja amal selain hadiah untuk orang kenamaan dan menjadi rebutan pada jualan lelong di mana-mana majlis amal.
Namun kini, perhatian tertumpu kepada karya-karya seni yang menjadi strategi paling ideal untuk "mencuci wang" apabila lebih ramai individu tampil menjual karya seni termasuk dalam kalangan ahli politik.
Disebabkan fleksibiliti harga dan pembelian tanpa nama, karya seni dan barangan antik boleh berpotensi menjadi lubuk untuk "cuci duit".
Jadi, bagaimana seseorang boleh mencuci atau mengubah wang haram melalui karya seni?
Dalam usaha untuk menukar status "wang kotor" kepada "wang bersih", satu proses jual beli karya seni bernilai tinggi digunakan untuk menyamarkan asal usul dana yang diperoleh secara haram.
Proses ini dipanggil sebagai lapisan atau (layering).
Disebabkan tiada kawalan selia terhadap harga dan proses menilai karya-karya seni, ianya memberi laluan mudah kepada penjenayah wang haram untuk mengubah wang dalam skala yang besar.
Unit Dadah dan Jenayah Pertubuhan Bangsa-Bangsa Bersatu (UNODC) menganggarkan berbilion dolar "dicuci" melalui pasaran seni global setiap tahun, dengan berbilion lagi dianggarkan melalui pasaran gelap termasuk import haram, kecurian dan palsu.
Bercakap kepada MalaysiaNow, seorang kurator berpengalaman dengan karya-karya seni tempatan sejak tahun 2005 berkata tiada formula untuk menentukan karya seni di Malaysia.
"Kita tiada format spesifik yang perlu dipatuhi untuk semua seniman.
"Kadangkala ada juga artis muda yang karya seninya boleh jadi mahal," katanya yang juga seorang pengarah dan pengasas di sebuah galeri seni di Seri Iskandar, Perak.
Sehingga kini, katanya, nilai jualan bagi karya seni tempatan yang mencatatkan harga tertinggi sehingga jutaan ringgit adalah hasil karya Ibrahim Hussein dan karya-karya Latiff Mohidin yang boleh mencecah nilai ratusan ribu ringgit setiap satu.
Baru-baru ini, Ahli Parlimen Damansara Tony Pua dari DAP meraih sebanyak RM1.3 juta melalui jualan lebih 8,000 salinan digital lukisan "Langkah Sheraton" hasil karyanya sendiri di platform atas talian dalam bentuk Non-Fungible Token (NFT) menggunakan mata wang kripto.
Bagaimanapun, kegiatan itu dipertikai seorang pengguna Twitter (@pedagang_eth) mendakwa terdapat transaksi yang mencurigakan dalam penjualan digital lukisannya itu.
Ini apabila individu tersebut mendapati terdapat 148 pemilik NFT untuk projek berkenaan.
Bagaimanapun apabila disiasat, dakwa lelaki itu, 94 daripada jumlah berkenaan adalah kepunyaan pemilik projek itu sendiri iaitu Langkah Sheraton NFT.
Dakwanya lagi, wang yang berjaya dikutip dikeluarkan dan dimasukkan kembali melalui sembilan akaun berlainan dan berulang untuk transaksi berikutnya.
"Maksudnya duit yang sama (digunakan) berulang-ulang.
“Adakah ini manipulasi nak tunjuk ia mendapat sambutan?" tulisnya di Twitter.
MalaysiaNow masih mencuba untuk mendapatkan ulasan Pua mengenai perkara ini.
Dalam pada itu, penganalisis jenayah Kamal Affandi Hashim menegaskan intipati jenayah gubah wang haram melalui karya seni masih sama dengan bentuk jenayah ubah wang haram yang lain kerana masih bersandarkan kepada elemen penipuan iaitu mengalihkan wang dengan cara yang tidak sah.
"Wang ini digerakkan apabila karya itu diperolehi kemudian dijual semula pada harga lebih murah. Kenapa?
"Contoh anda beli karya dengan harga RM10 juta dalam lelongan dan jual semula pada harga RM7 juta.
"Nampak seperti anda rugi RM3 juta, tapi sebenarnya dia sudah mencuci wang tersebut dan mendapat kembali RM7 juta dengan cara cucian atau penipuan," katanya kepada MalaysiaNow.
Atas sebab itu, menurut Kamal, apabila pelaku mendepositkan wang tersebut ke dalam akaun bank, pihak berkuasa tidak boleh mempersoalkan sumber dana tersebut dan menjadikan proses itu amat mudah dimanipulasi.
MalaysiaNow sedang mendapatkan pandangan dan respons Suruhanjaya Pencegahan Rasuah Malaysia (SPRM) mengenai kegiatan dan gerakan penggubahan wang haram di Malaysia menggunakan karya-karya seni.


Malaysia rekod trend penurunan kes Covid-19 sejak minggu epidemiologi ke-34

Malaysia merekodkan trend penurunan kes Covid-19 sejak kebelakangan ini apabila mencatat penurunan kes sejak Minggu Epidemiologi (ME) ke-34.Ketua Pengarah Kesihatan Dr Noor Hisham Abdullah berkata pada ME ke-42 dari 17 Oktober hingga 23 Oktober, kes baru Covid-19 menurun 20.7% daripada 52,321 kes dalam (ME ke-41) kepada 41,508 kes semasa ME ke-42.“Purata kes aktif juga menunjukkan penurunan 21% daripada 105,497 kes (ME ke-41) kepada 83,605 kes (ME ke-42) sementara kes kematian menurun 16.4% daripada 593 kes (ME ke-41) kepada 496 kes (ME ke-42).“Bagi kes memerlukan rawatan di unit rawatan rapi (ICU) pula menurun 16.5% iaitu 684 kes (ME ke-41) kepada 571 kes (ME ke-42), sementara kes memerlukan bantuan pernafasan menurun 14.4% iaitu 292 kes (ME ke-41) kepada 250 kes (ME ke-42) dengan kadar kebolehjangkitan (RT) kekal stabil sekitar nilai 0.88,” katanya dalam sebuah kenyataan.Selain itu, beliau berkata sebanyak 56 kluster dilaporkan pada ME ke-42 melibatkan tempat kerja (35), komuniti (sembilan), pusat pendidikan (tujuh), kumpulan berisiko tinggi (tiga) dan keagamaan (dua)Menjelas lanjut, Dr Noor Hisham berkata secara kasar, negara-negara di Asia Tenggara menunjukkan trend penurunan kes Covid-19 sejak kebelakangan ini namun dua negara jiran iaitu Singapura dan Brunei menunjukkan trend peningkatan kes Covid-19.Katanya kedua-dua negara itu menunjukkan kadar kes bagi setiap satu juta penduduk yang lebih tinggi berbanding Malaysia (180.91 kes) iaitu pada kadar 584.86 kes (Singapura) dan 499.88 kes (Brunei).“Justeru walaupun Malaysia menunjukkan penurunan kes, pematuhan terhadap prosedur operasi standard (SOP) perlu terus diamalkan bagi mengelak peningkatan kes seperti negara-negara jiran setelah pembukaan sektor pendidikan dan ekonomi yang lain,” katanya.Dalam pada itu, beliau berkata Kementerian Kesihatan (KKM) memperuntukkan 28,832 katil di Pusat Kuarantin dan Rawatan Covid-19 Berisiko Rendah (PKRC), 15,241 katil wad biasa, 1,374 katil wad ICU dan 2,861 alat bantuan pernafasan bagi merawat pesakit Covid-19, kes disyaki, kemungkinan dan kes dalam siasatan.Katanya penggunaan katil di PKRC dan katil di wad biasa dan ICU menunjukkan trend penurunan sekitar empat hingga lapan peratus pada ME ke-42 berbanding ME ke-41.Mengenai kes harian, Dr Noor Hisham berkata kes baru Covid-19 menurun kepada 4,782 kes semalam daripada 5,666 kes pada Ahad, manakala 7,414 kes sembuh direkodkan dalam tempoh 24 jam.Beliau berkata enam kluster baru direkodkan semalam melibatkan tiga tempat kerja, dua institusi pendidikan dan satu komuniti.


Anwar berdepan ujian terbesar selepas dinamakan lagi sebagai calon PM

Pilihan Pakatan Harapan (PH) untuk Anwar Ibrahim menjadi calon perdana menteri bukanlah satu yang mengejutkan bagi yang mengikuti politik Malaysia, akan tetapi kali ini ahli politik veteran berumur 70-an itu mengetuai pembangkang yang tidak bersatu seperti ketika mengambil alih kuasa tiga tahun lalu.Anwar sudah menjadi calon perdana menteri semenjak pilihan raya umum 1999 kecuali pada 2018 apabila Dr Mahathir Mohamad dijadikan sebagai calon.Akan tetapi ini merupakan kali pertama Anwar mengetuai gabungan tanpa sekatan politik, atau pertempuran undang-undang – sekurang-kurangnya masih belum ada ketika dinamakan sebagai calon perdana menteri awal bulan ini.Anwar pertama kali dinamakan sebagai calon perdana menteri pada pilihan raya umum 1999, setahun selepas dipecat kerajaan Barisan Nasional (BN) selepas dipersiapkan sebagai calon bagi menggantikan perdana menteri pada ketika itu, Dr Mahathir Mohamad.Sejak itu, empat pilihan raya umum menyaksikan beliau berada dalam penjara, atau tidak bertanding kerana sekatan politik disebabkan sabitan jenayah, atau seperti tahun 2013 apabila pendakwaan baru liwat menghantuinya.Kali ini, seperti tahun 1999, beliau akan menyertai pilihan raya umum selepas terlepas peluang terbaik untuk menjadi perdana menteri.Dengan penglibatan lebih empat dekad dalam politik kepartian, Anwar dilihat sebagai satu-satunya pemimpin dalam kalangan angkatannya yang tidak pernah merasai kerusi perdana menteri.Sejak pemecatannya dari kerajaan, Abdullah Badawi, Najib Razak dan Muhyiddin Yassin, yang bersama-sama Anwar memegang jawatan Kabinet pada satu ketika dahulu sudah merasai kerusi perdana menteri.Seorang penganalisis berkata PH sudah tiada pemimpin lain untuk diangkat sebagai ketua.“Walaupun dia diselubungi persepsi negatif, dia masih boleh mendapatkan cukup sokongan berbanding pemimpin lain dalam PH. Ini merupakan pilihan terbaik yang dipunyai PH pada ketika ini,” kata Azmi Hassan kepada MalaysiaNow.Azmi tidak memberikan penjelasan lanjut tentang persepsi negatif yang dimaksudkannya, tetapi terdapat peningkatan kritikan terhadap presiden PKR itu selepas dilihat bekerjasama dengan pemimpin Umno sepertinya presidennya, Ahmad Zahid Hamidi dan bekas perdana menteri Najib Razak, dengan ketiga-tiganya dilihat selari dalam menyerang kerajaan Perikatan Nasional (PN).Pendedahan perbualan telefon antara beliau dengan Zahid menimbulkan persoalan tentang apa yang sanggup dilakukan Anwar untuk mendapatkan kuasa.Tetapi Azmi tetap yakin dengan kemampuan Anwar untuk meraih sokongan dalam kalangan bank undi PH.“Ia merupakan pilihan terbaik PH dan mungkin salah satu pilihan terbaik untuk rakyat apabila pilihan raya diadakan tidak lama lagi,” kata Azmi.Hisommudin Bakar yang mengetuai Ilham Centre yang mengkaji trend pengundian dalam beberapa pilihan raya umum turut bersetuju menamakan Anwar sebagai calon perdana menteri merupakan keputusan terbaik bagi PH.Akan tetapi katanya, isu dihadapi PH termasuk trend pengundian untuk gabungan itu mungkin tidak sama seperti 2018, ketika skandal 1MDB Najib dan isu lain mempengaruhi keputusan pengundi.“Gelombang sokongan juga mungkin tidak setinggi PRU lepas,” kata Hisommudin.Beliau menambah, sekiranya pilihan raya diadakan pada ketika pandemik masih berleluasa, ini akan memberikan kesan terhadap peratusan keluar mengundi.Hisommudin berkata, Anwar masih perlu berhempas pulas mendapatkan sokongan di luar kawasan majoriti bukan Melayu.Dalam kalangan Melayu, masih terdapat penentangan hebat untuk Anwar diberikan kerusi perdana menteri, katanya.“Oleh itu, dengan track record ketidakmampuan menunaikan janji, serta sudah berpengalaman di dalam pentadbiran kerajaan, PH perlu berhati-hati kali ini merangka manifesto yang ‘doable’, bukan sekadar membawa elemen populis dalam menarik sokongan,” katanya.Hisommudin berkata, karisma Anwar semakin merosot selepas seringkali mendakwa mempunyai sokongan mencukupi untuk menjadi perdana menteri.“Beliau hilang cengkaman dalam naratif perjuangan rakyat yang lebih meyakinkan. Mungkin terlalu menumpukan usaha untuk mengambil alih kerajaan sehingga sedikit terabai dalam segmen memperjuangkan nasib rakyat.“Jika tidak, menamakan calon PM sahaja tiada sebarang impak besar yang boleh memungkinkan kemenangan buat PH dalam PRU akan datang,” katanya.*Siva Selan turut menyumbang dalam laporan ini.


MB Johor mengadap sultan, PRN bakal diadakan

Menteri Besar Johor Hasni Mohammad dijangka mengadap Sultan Johor Sultan Ibrahim Sultan Iskandar untuk mendapat perkenan baginda bagi pembubaran Dewan Undangan Negeri (DUN) Johor, petang ini. Hasni berkata beliau akan mengadap Sultan Ibrahim di Istana Bukit Serene pada 5 petang ini. “Saya telah mendapat persetujuan daripada Ketua-ketua Bahagian (Umno) untuk (diadakan) Pilihan Raya Negeri Johor. “Saya akan mengadakan Mesyuarat Majlis Kerajaan Negeri di Kota Iskandar sekejap lagi sebelum menghadap Tuanku,” katanya ringkas kepada pemberita hari ini.Hasni dijangka membuat sidang media pada 6 petang ini.


Melihat semula pendedahan kami yang mencetuskan perdebatan nasional pada 2021

MalaysiaNow mendedahkan antara berita paling hangat dalam negara tahun ini di mana bekas perdana menteri Najib Razak dan bekas timbalannya Ahmad Zahid Hamidi terus mendominasi dalam kebanyakannya.Pendedahan paling utama sudah semestinya mengenai rancangan untuk memberikan “hadiah” kepada Najib dengan hartanah bernilai RM100 juta di kejiranan paling ekslusif di Kuala Lumpur pada 12 November lalu.Isu tersebut juga turut menjadi tular, di mana pengguna media sosial menyuarakan rasa terkejut apabila seorang lelaki yang disabitkan dengan kes penyelewengan jutaan dolar diberikan sebuah rumah di plot tanah seluas dua padang bola.Bagaimanapun isu tersebut menjadi besar selepas bekas perdana menteri Dr Mahathir Mohamad membuat kenyataan dalam Dewan Rakyat seminggu pendedahan itu dibuat.Siasatan dibantu maklumat dari sumber menyaksikan beberapa pendedahan lain berkait pendedahan mengenai hadiah bernilai RM100 juta itu, termasuk pendedahan mengenai beberapa menteri yang membantah keputusan pemberian kepada Najib tersebut.Seterusnya, MalaysiaNow turut mendedahkan Najib diberikan beberapa pilihan hartanah berdasarkan undang-undang yang memberikan keistimewaan kepada bekas perdana menteri Malaysia, namun beliau memilih pilihan paling mahal di mana kerajaan perlu membina rumah baru untuknya menggunakan dana awam.Zahid, yang merupakan presiden Umno tidak terkecuali terlibat dalam beberapa pendedahan berhubung politik.Kali ini, MalaysiaNow mendapat maklumat dari sumber dalaman parti yang mendedahkan butiran pertemuan pada Oktober 2020 antara Zahid dengan perdana menteri ketika itu Muhyiddin Yassin.Zahid dilaporkan bertemu Muhyiddin bersama fail-fail perbicaraannya di mahkamah dengan harapan mendapat sokongannya bagi menggugurkan pertuduhan mahkamah terhadapnya.Bagaimanapun, Muhyiddin enggan untuk masuk campur mengenai kes mahkamah yang dihadapi Zahid, mengatakan ia adalah urusan mahkamah.Selang beberapa hari selepas pertemuan itu, Zahid dan Najib menulis surat kepada Yang di-Pertuan Agong menyatakan sokongan mereka kepada Presiden PKR Anwar Ibrahim untuk dilantik sebagai perdana menteri, surat itu juga didedahkan MalaysiaNow pada Oktober 2020.Sokongan itu menunjukkan bagaimana sebahagian pemimpin Umno yang digelar kluster mahkamah merancang untuk menumbangkan kerajaan Perikatan Nasional (PN) yang dipimpin Muhyiddin, kerajaan yang disokong parti Melayu itu pada Februari 2020 susulan kelompongan kuasa selepas tumbangnya gabungan Pakatan Harapan (PH).Rancangan politik sedemikian kemudiannya berlarutan dan sekali lagi, pada 7 April, MalaysiaNow mendedahkan rakaman perbualan telefon antara Zahid dan Anwar di mana kedua-duanya didengar merancang hasil keputusan Perhimpunan Agung Umno beberapa hari sebelumnya.Dalam perhimpunan parti itu, Zahid dan Najib menggesa Umno untuk memutuskan kerjasama dengan Bersatu, yang dilihat sebagai menetapkan nada bagi kudeta menjatuhkan Muhyiddin empat bulan selepas itu.Klik di sini untuk mendengar rakaman perbualan.Zahid juga mengambil peluang momentum yang sudah meningkat dalam partinya bagi mendapatkan sokongan perwakilan Umno untuk memutuskan hubungan dengan Bersatu dengan meneruskan kempen dalam kalangan pemimpin utama Umno bagi memutuskan hubungan sepenuhnya dengan kerajaan PN.Tetapi pendedahan MalaysiaNow berhubung apa yang diperkatakan oleh pemimpin Umno dalam mesyuarat Majlis Tertinggi selama empat jam yang dipengerusikan Zahid menunjukkan presiden Umno itu berdepan kesukaran untuk meyakinkan anggota kanan partinya dalam usaha menjatuhkan kerajaan Muhyiddin.Ramai yang mempersoalkan cadangan Zahid dan Najib yang mahu anggota Kabinet dari parti itu meletakkan jawatan bagi menjatuhkan kerajaan pada musim pandemik.Bantahan sedemikian turut mencerminkan pendirian kebanyakan menteri dan timbalan menteri Umno, MCA dan MIC yang enggan mendengar gesaan Zahid dan Najib supaya mereka meletakkan jawatan.Tahun 2021 juga menyaksikan MalaysiaNow mendedahkan bagaimana ahli politik berpangkat rendah berkelakuan ketika berkuasa.Dalam pendedahan ini, kami mendedahkan bagaimana pemimpin Amanah Khalid Samad ketika memegang jawatan menteri Wilayah Persekutuan secara peribadi memberikan sokongan terhadap permohonan satu syarikat pemaju hartanah swasta untuk menterbalikkan keputusan jabatan tanah yang membatalkan pemindahan sebuah plot tanah di Kuala Lumpur.Berikutan respons beliau yang mempersoalkan laporan kami, MalaysiaNow kemudiannya menerbitkan beberapa imej surat di mana Khalid sendiri meletakkan nota dan tandatangannya.Ini menunjukkan bagaimana pegawai kanan tidak mematuhi peraturan yang digariskan oleh mereka sendiri, dasar PH yang melarang sebarang tindakan yang boleh dilihat sebagai menggunakan pengaruh jawatan kementerian termasuk membuat surat sokongan atau memberikan arahan yang boleh mempengaruhi sebarang keputusan.Isu tanah juga turut menjadi tajuk utama pendedahan MalaysiaNow, kami melaporkan bagaimana Selangor memberikan tanah milik kerajaan negeri kepada syarikat gergasi hartanah Berjaya Land ekoran kegagalan sebuah syarikat milik kerajaan negeri untuk membiayai satu projek mega.Kami juga turut mendedahkan dapatan audit syarikat milik kerajaan negeri, Landasan Lumayan Sdn Bhd yang tidak mengamalkan perbelanjaan berhemah walaupun mengalami kerugian; sebaliknya, pengarah-pengarah syarikat itu diberikan bonus empat bulan gaji, kenaikan 6% gaji, dan menaikkan gaji pengarah urusannya dari RM29,000 kepada RM37,000.Bukan hanya ahli politik sahaja yang menjadi tajuk utama sebahagian laporan penyiasatan kami.Mereka yang mempunyai hubungan dengan ahli politik juga turut dinamakan dalam beberapa laporan.Ia termasuk pendedahan mengenai Vinod Sekhar, seorang teman rapat Anwar, di mana kami melaporkan ahli perniagaan itu memperoleh kontrak berbilion ringgit dari Hungary, membuatkan ramai yang memberikan perhatian mengenai ketelusan kewangan menyuarakan ketidaksenangan.Temu bual kami bersama beberapa ahli politik Hungary menunjukkan kontrak tersebut dianggap sebagai sebahagian skandal utama di Hungary.Lima bulan selepas kami melaporkan kontrak bernilai RM2.5 bilion untuk membekalkan peralatan perubatan kepada kerajaan Hungary, beberapa agensi kerajaan menyerbu pejabat yang dikaitkan dengan Vinod di Bangsar sebagai sebahagian daripada siasatan pengubahan wang haram dan lari cukai dipercayai berkait dengan kontrak mega tersebut.


Impak gempa kepada Malaysia minimum, kata jabatan meteorologi

Impak daripada gempa bumi berukuran 6.1 pada skala Ricther yang melanda utara Sumatera, Indonesia semalam terhadap Malaysia adalah minimum, kata Ketua Pengarah Jabatan Meteorologi Malaysia (MetMalaysia) Muhammad Helmi Abdullah.Menurut Muhammad Helmi jabatan itu turut mengesan dua kali gempa bumi susulan selepas gempa bumi kuat itu, manakala gempa susulan yang dikesan Badan Meteorologi, Klimatologi dan Geofizika (BMKG) Indonesia setakat pukul 4.50 petang semalam adalah 27 kali.Katanya MetMalaysia akan terus memantau dan memaklumkan sebarang perkembangan sekiranya berlaku gempa susulan dan aktiviti seismik di sekitar kawasan terlibat.“Sehingga kini, maklumat yang diterima menunjukkan impak atau kesan terhadap negara daripada kejadian gempa bumi ini adalah minimal,” katanya dalam sebuah kenyataan.MetMalaysia semalam memaklumkan gempa bumi yang berlaku pada pukul 9.39 pagi dengan kedalaman 10 kilometer (km) itu turut dirasai di kawasan barat Semenanjung Malaysia iaitu Pahang, Putrajaya, Negeri Sembilan, Pulau Pinang, Selangor, Kuala Lumpur dan Johor.Pada 12.02 tengah hari, gempa bumi lemah berukuran 4.9 pada skala Richter direkodkan di wilayah sama, bagaimanapun kedua-dua gempa itu tidak membawa ancaman tsunami kepada Malaysia.


AS salahkan Rusia atas nahas dron di Laut Hitam, Moscow nafi ganggu

Pentagon menyalahkan jet pejuang Rusia atas nahas dron pengintip Amerika Syarikat (AS) ke Laut Hitam pada Selasa manakala Moscow menafikan sebarang perlanggaran kerana kejadian itu menunjukkan peningkatan risiko konfrontasi langsung antara Rusia dan AS akibat perang Ukraine.
Dua jet Su-27 Rusia melakukan apa yang disifatkan oleh tentera AS sebagai memintas secara melulu dron MQ-9 "Reaper" di ruang udara antarabangsa sebelum salah satu daripadanya bertembung pada 7.03 pagi waktu tempatan, menyebabkan dron tersebut terhempas ke laut.
Beberapa kali sebelum perlanggaran, jet pejuang Rusia melepaskan bahan api pada MQ-9, mungkin cuba merosakkannya, dan terbang di hadapan dron tanpa pemandu dalam gerakan yang tidak selamat, kata tentera AS.
Rusia belum mendapatkan semula dron itu dan jet tersebut berkemungkinan rosak, kata Pentagon.
“Malah, tindakan Rusia yang tidak selamat dan tidak profesional ini hampir menyebabkan kedua-dua pesawat terhempas,” kata Jeneral Tentera Udara AS James Hecker, yang menyelia Tentera Udara AS di rantau itu, dalam satu kenyataan.
Kementerian pertahanan Rusia menafikan bahawa pesawatnya bersentuhan dengan kenderaan udara tanpa pemandu (UAV), yang dikatakan terhempas selepas "dipintas".
Ia berkata dron itu dikesan berhampiran semenanjung Crimea, yang dirampas Moscow dari Ukraine pada 2014.
"Pejuang Rusia tidak menggunakan senjata di atas kapal mereka, tidak bersentuhan dengan UAV dan kembali dengan selamat ke lapangan terbang mereka," kata kementerian pertahanan.
Akaun kejadian di Laut Hitam, yang bersempadan dengan Rusia dan Ukraine antara negara lain, tidak dapat disahkan secara bebas.
Komander Tertinggi Bersekutu Nato Eropah, Jeneral Tentera AS Christopher Cavoli, memberi taklimat kepada sekutu Nato tentang episod pertama sebegitu sejak pencerobohan Rusia ke atas Ukraine pada Februari 2022.
"Kami terbang di atas ruang udara itu secara konsisten sekarang selama setahun... dan kami akan terus melakukannya," kata jurucakap Majlis Keselamatan Negara Rumah Putih John Kirby.
Jabatan Negara AS kemudiannya berkata ia memanggil duta Rusia untuk membantah apa yang disebutnya menjatuhkan dron itu.


Polis akan arah pengunjung lokasi riadah beredar jika tidak lengkap vaksin

Orang ramai yang mengunjungi kawasan riadah akan diarah untuk beredar jika tidak lengkap dua dos vaksin, kata timbalan pengarah Jabatan Keselamatan Dalam Negeri dan Ketenteraman Awam (Gerakan) Bukit Aman Mastor Mohd Ariff.Beliau berkata polis telah menggerakkan pasukan pemantau di semua lokasi riadah yang menjadi tumpuan ramai bagi memastikan pengunjung lengkap menerima suntikan vaksin Covid-19 dan patuh prosedur operasi standard (SOP).“Sekiranya berdegil, mereka akan diarah beredar dari lokasi itu setelah diberi nasihat oleh polis. Kami faham rakyat tengah tertekan dan dalam menguatkuasakan undang-undang, sifat kemanusiaan itu penting dalam membantu masyarakat,” katanya semalam.Mastor juga berkata pemantauan mendapati pengunjung di lokasi riadah agak berkurangan semalam, yang merupakan cuti umum sempena Hari Malaysia, berbanding pada Sabtu dan Ahad lepas.Ketua Polis Gombak Zainal Mohamed Mohamed pula berkata pihaknya mengeluarkan tujuh kompaun pelanggaran SOP dan 46 saman trafik terhadap pengunjung di kawasan air terjun Sungai Pisang di Gombak.“Kompaun dikeluarkan atas pelbagai kesalahan antaranya tiada jarak fizikal antara satu sama lain,” menurutnya dalam kenyataan.


Agong dimasukkan ke hospital akibat sakit kaki

Yang di-Pertuan Agong Sultan Abdullah Sultan Ahmad Shah dimasukkan ke sebuah hospital pakar di Kuala Lumpur akibat sakit di bahagian kaki, namun keadaan beliau tidak membimbangkan.Dalam sebuah kenyataan Istana Negara hari ini, Datuk Pengelola Bijaya Diraja Ahad Fadil Shamsuddin berkata Sultan Abadullah menjalani pemeriksaan dan pemantauan pakar di hospital ketika ini.“Sehubungan itu, program yang dijadualkan berlangsung pada hari ini dan semua program-program yang terdekat yang melibatkan Seri Paduka Baginda telah ditangguhkan ke tarikh-tarikh yang akan diumumkan kelak,” katanya.Dalam pada itu, Sultan Abdullah juga dijangka dibenarkan pulang dalam masa terdekat selepas selesai menjalani rawatan.“Seluruh rakyat diseru untuk bersama mendoakan semoga Seri Paduka dikurniakan kesembuhan segera.”


8,077 calon SPM ulangan duduki peperiksaan bermula esok

Peperiksaan Sijil Pelajaran Malaysia Ulangan (SPMU) 2021 akan dilaksana bermula 21 hingga 23 September ini, dengan 8,077 calon mendaftar untuk menduduki peperiksaan berkenaan.Lembaga Peperiksaan (LP) dalam kenyataan semalam memaklumkan seramai 1,568 petugas peperiksaan dilantik bagi memastikan kelancaran pengurusan dan pengendalian SPMU 2021 di 201 pusat peperiksaan di seluruh negara.LP mengingatkan semua calon merujuk jadual waktu peperiksaan untuk maklumat mengenai tarikh, masa, kod dan kertas peperiksaan serta arahan dan amaran yang perlu dipatuhi semasa peperiksaan berlangsung dengan memuat turun jadual waktu peperiksaan di portal rasmi LP di http://lp.moe.gov.my.Calon juga diingatkan supaya membawa dokumen pengenalan diri dan pernyataan pendaftaran peperiksaan ke pusat peperiksaan serta mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah yang terkini dikeluarkan kementerian pendidikan.LP berkata calon juga perlu mematuhi prosedur operasi standard (SOP) ditetapkan Majlis Keselamatan Negara dan kementerian kesihatan bagi memastikan kelancaran pengurusan peperiksaan dan pencegahan penularan wabak Covid-19 dengan memuat turun garis panduan itu di portal rasmi KPM di https://www.moe.gov.my.


Bekas ahli Parlimen Umno dilantik pengerusi Matrade

Bekas ahli Parlimen Kepala Batas Reezal Merican Naina Merican dilantik sebagai pengerusi Matrade, agensi penggalakan perdagangan negara di bawah Kementerian Pelaburan, Perdagangan dan Industri, dalam siri pelantikan terbaru di bawah kerajaan campuran.
Reezal berkhidmat sebagai menteri di bawah dua perdana menteri sebelum ini, Ismail Sabri Yaakob dan Muhyiddin Yassin.
Pada pilihan raya umum tahun lalu, beliau tewas kerusi Parlimen Kepala Batas kepada Dr Siti Mastura Muhammad dari Perikatan Nasional (PN), menamatkan hampir lima dekad cengkaman Barisan Nasional (BN) di kawasan pilihan raya itu.
Pelantikannya dibuat selepas beberapa ahli politik daripada gabungan parti kerajaan dinamakan untuk menerajui agensi kerajaan dan GLC.
Ia termasuk pelantikan Syed Ibrahim Syed Noh dari PKR sebagai pengerusi bukan eksekutif Perbadanan Ekonomi Digital Malaysia (MDEC), sebuah agensi di bawah Kementerian Komunikasi dan Digital yang diketuai oleh Fahmi Fadzil, dan dua pemimpin Umno untuk mengetuai agensi pemerkasaan ekonomi Melayu, Majlis Amanah Rakyat (Mara) dan Felcra.
Sementara itu, Ahli Parlimen Balik Pulau dari PKR Bakhtiar Wan Chik dinamakan untuk mengetuai cabang pelaburan milik Kementerian Kewangan MyCreative Ventures Sdn Bhd manakala Abdullah Sani Abdul Hamid dilantik mengetuai Tekun Nasional.


Najib saman Tommy, dakwa salah guna kuasa peguam negara

Najib Razak memfailkan saman terhadap bekas peguam negara Tommy Thomas berhubung dakwaan menyalahgunakan kuasa untuk mendakwanya dalam beberapa kes termasuk membabitkan 1Malaysia Development Berhad (1MDB) dan menuntut ganti rugi lebih RM1.9 juta.Bekas perdana menteri itu memfailkan saman tersebut menerusi Tetuan Raj, Ong & Yudistra di Mahkamah Tinggi pada 22 Oktober lepas dengan menamakan Thomas dan kerajaan Malaysia selaku defendan pertama dan kedua.Dalam pernyataan tuntutan, Najib, 68, mendakwa beliau telah dituduh di mahkamah membabitkan kes 1MDB, International Petroleum Investment Company (Ipic), salah guna kuasa di bawah Akta Suruhanjaya Pencegahan Rasuah Malaysia 2009 (SPRM) dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001).Ahli Parlimen Pekan itu mendakwa pertuduhan-pertuduhan yang dikenakan terhadapnya sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.Beliau mendakwa, pada 2015, Thomas telah bertemu dengan Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.Najib mendakwa pada 2016, Thomas dalam artikel yang diterbitkan oleh Malaysiakini telah mengkritik dan menuduh beliau mencuri dana 1MDB.Beliau berkata pada 10 Mei 2018, Dr Mahathir dilantik sebagai perdana menteri dan beliau kemudiannya melantik Thomas sebagai peguam negara pada 4 Jun 2018.Najib mendakwa sekitar Mei 2018, Jabatan Imigresen telah menghalangnya dan isteri  Rosmah Mansor daripada meninggalkan negara ini kononnya terdapat bukti mencukupi untuk menyiasat beliau (Najib) bagi skandal 1MDB dan larangan itu dikenakan beberapa bulan sebelum apa-apa pertuduhan dikemukakan terhadapnya.“Ini dilakukan hanya untuk memalukan saya dan menimbulkan pendapat negatif oleh masyarakat umum terhadap saya,” menurut Najib dalam pernyataan tuntutan itu.Menurut pernyataan tuntutannya, Najib mendakwa Thomas tetap meneruskan pendakwaan terhadapnya walaupun pihak SPRM memaklumkan bahawa mereka  tidak menjumpai apa-apa kesalahan yang dilakukan oleh bekas perdana menteri itu meskipun siasatan telah dilakukan.Najib mendakwa Thomas turut menuduhnya sebagai seorang penjenayah dan bersubahat dengan Jho Low atau nama sebenarnya Low Taek Jho dan bersekongkol dengan lelaki itu untuk mendapatkan kekayaan dana milik 1MDB, malah bekas peguam negara itu mendakwa Najib bertekad untuk menutup kesalahannya berkenaan 1MDB oleh pihak berkuasa asing.Menurut Najib, sekitar Mei 2018, beberapa hartanah yang kononnya dikaitkan dengan beliau telah diserbu dan barang-barang telah disita namun selepas itu sejumlah wang yang disita dalam serbuan itu diperintahkan oleh mahkamah untuk dipulangkan.Oleh itu, Najib mendakwa Thomas telah menyalahgunakan kuasanya dan berniat jahat untuk mempengaruhi dan mengarahkan penyiasatan terhadapnya serta merancang untuk memenjarakan beliau selain mendakwa pendakwaan terhadapnya tidak mengikut undang-undang.Akibat tindakan Thomas itu, Najib mendakwa beliau kehilangan reputasi dalam karier politiknya kerana beliau sebelum ini adalah tokoh masyarakat terkemuka selain dihormati oleh pemimpin-pemimpin negara asing termasuk Barack Obama dan Donald Trump.Oleh itu, Najib menuntut secara bersama dan berasingan daripada Thomas dan kerajaan satu pengisytiharan bahawa Thomas telah melakukan misfeasans dalam jawatan awam dan menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta-fakta untuk menangani pendakwaan terhadapnya.Turut dituntut ganti rugi am, teladan dan tambahan, faedah, kos dan relif lain yang sesuai untuk mahkamah.Pengurusan kes itu ditetapkan pada 19 November ini di hadapan timbalan pendaftar Mahkamah Tinggi Nurliana Ismail secara dalam talian.


Pemotong rumput didakwa kerana pukul polis guna topi keledar

Seorang pemotong rumput didakwa di Mahkamah Majistret di Ipoh hari ini atas pertuduhan menghalang polis menjalankan tugas dan menyebabkan kecederaan dengan memukul kepala anggota polis berkenaan menggunakan topi keledar Selasa lepas.P. Subramaniam, 48, bagaimanapun mengaku tidak bersalah atas kedua-dua pertuduhan yang dibacakan secara berasingan di hadapan Majistret Noor Azreen Liana Mohd Darus.Bagi pertuduhan pertama, tertuduh didakwa dengan sengaja menghalang penjawat awam iaitu Sarjan Mohd Zainudin Mohd Jidin daripada menjalankan tugasnya dengan enggan menunjukkan kad pengenalan semasa diminta ketika pemeriksaan.Subramaniam didakwa mengikut Seksyen 186 Kanun Keseksaan yang membawa hukuman penjara hingga dua tahun atau denda hingga RM10,000 atau kedua-duanya sekali.Tertuduh turut didakwa dengan sengaja menyebabkan kecederaan terhadap Zainudin dengan memukul kepalanya menggunakan topi keledar.Bagi kesalahan itu, pertuduhan dikemukakan mengikut Seksyen 324 Kanun Keseksaan yang jika sabit kesalahan boleh dipenjara maksimum 10 tahun atau dengan denda atau dengan sebat atau mana-mana dua daripada hukuman itu.Tertuduh didakwa melakukan semua kesalahan itu di kawasan Jalan Sungai Pari berdekatan Flat Harmoni di Ipoh pada kira-kira pukul 3.15 petang pada Selasa.Terdahulu, Timbalan Pendakwa Raya K Darinee mencadangkan jaminan sebanyak RM3,000 dengan seorang penjamin.Peguam Ranjit Singh yang mewakili Subramaniam kemudian merayu jaminan rendah atas alasan tertuduh hanya bergaji sebanyak RM1,200 dan perlu menyara isteri serta empat orang anak.Mahkamah kemudian membenarkan tertuduh diikat jamin RM4,000 dengan seorang penjamin dan menetapkan 18 Februari ini sebagai tarikh sebutan semula kes.


Rangkaian data ATM digodam, kata panglima angkatan tentera

Serangan siber berlaku terhadap rangkaian data milik Angkatan Tentera Malaysia (ATM), kata Panglima Angkatan Tentera Jeneral Affendi Buang.“Insiden itu dikesan oleh Bahagian Siber dan Elektromagnetik Pertahanan (BSEP) serta Pusat Operasi Pertahanan Siber (CDOC) ATM.“Sebaik serangan bermula, BSEP dan CDOC melaksanakan pengasingan trafik data bagi tujuan mengaburkan lokasi sebenar data-data berdarjah seterusnya melindungi rangkaian yang menjadi sasaran penggodam,” kata Affendi dalam satu kenyataan hari ini.Affendi berkata serangan siber tersebut gagal menjejaskan operasi portal sebenar sebaliknya hanya berjaya menggodam segmen tertentu yang diletakkan di luar rangkaian sejak awal lagi.“ATM juga menyedari wujudnya cubaan serangan siber yang berterusan terhadap rangkaian maklumat yang dimiliki oleh pihak Kementerian Pertahanan dan ATM,” katanya.Beliau berkata, ATM sentiasa memantau dan mempertingkatkan aspek keselamatan siber dari semasa kesemasa terutama melalui peranan BSEP dan CDOC.“Bukan sahaja memperkukuhkan rangkaian pemantauan dan pertahanan komunikasi ATM malah melindungi rangkaian komunikasi strategik pertahanan negara,” katanya.CDOC yang diilhamkan pada 2013 dikendalikan Bahagian Staf Perisikan Pertahanan (BSPP) memiliki kepakaran tinggi dalam mencegah, mengawal serta menganalisis punca dan simptom pelbagai bentuk ancaman siber.


Pertempuran Stalingrad: Tidak tepat analogi strategi melawan Covid-19 dengan perang

Stalingrad kota menarik. Jauhnya dari Moscow lebih kurang 1000 km dan mengambil masa 13 jam dengan kereta. Dengan keretapi mengambil masa hampir sehari. Awalnya daerah ini dikenali sebagai Tsarisyn, kemudiannya ditukar menjadi Stalingrad pada tahun 1925 mengambil nama Stalin. Pada November 1961, kota ini ditukar menjadi Volgograd sehingga sekarang.Sebelum ini tidak ramai yang mengetahui tentang Stalingrad. Namun, apabila menteri JPM menciapnya di Twitter meminta semua pihak bersatu dan mengatur strategi melawan Covid-19 seperti mana tentera merah Stalin mengalahkan tentera Hitler di pertempuran Stalingrad, kota ini tiba-tiba menjadi popular.Kata menteri lagi, “lupakan perbezaan ke arah persamaan, bentuk kekuatan demi rakyat dan negara. #StayUnitedStaySafe.”Saya tidak faham apa maksud menteri dengan ciapannya. Saya tidak faham apa kaitan strategi melawan Covid-19 dengan pertempuran ini. Saya tidak faham apa pengajaran dari pertempuran Stalingrad yang hendak menteri bawakan dalam ciapannya.Justeru, saya fikir ciapan ini memerlukan ulasan. Pertempuran Stalingrad merupakan pertempuran terbesar dalam sejarah perang dunia dengan korban antara 1-2 juta orang. Empat lagi pertempuran terbesar ialah Battle of France, Narva di Estonia, Moscow, dan Battle of Berlin. Kesemua perang ini melibatkan Jerman dengan Soviet kecuali pertempuran France yang melibatkan Jerman dengan Perancis.Kembali kepada pertempuran Stalingrad, Hitler menyerang kota ini pada tahun 1942 bukanlah kerana kota ini strategis, ideologis, historis dan mempunyai nilai ekonomi, tetapi kerana tertarik dengan kota tersebut yang mempunyai nama Stalin. Bagi Hitler, merebut Stalingrad bermakna menebus kegagalannya dalam pertempuran Moscow setahun sebelum itu.Selain itu, Hitler mahu menguasai ladang minyak di Azerbaijan dan Chechnya. Untuk menguasai ladang ini, Hitler perlu menguasai Stalingrad kerana kota ini terletak di tengah perjalanan antara dua wilayah ini.Setelah Soviet menang dalam pertempuran ini, apakah ini bermakna Stalin hebat? Stalin tidak hebat. Yang mengatur strategi untuk mengalahkan Hitler Nazi ini ialah panglimanya Jeneral Vasili Zhukov. Stalin hanya bertindak mengikut nasihat Zhukov sahaja dan selepas itu Stalin mengaut nama. Apa lagi faktor lain kekalahan Hitler?Hitler tamak. Beliau sepatutnya menyerang Moscow sahaja kerana Moscow adalah jantung Kesatuan Soviet, bukannya melancarkan banyak perang dalam satu masa.Masa tidak sesuai. Pertempuran berlaku dalam musim sejuk yang tidak memberi kelebihan kepada tentera Jerman.Pertempuran ini adalah pertempuran sniper dan Soviet mempunyai penembak tepat terhebat iaitu, Vasily Zaytsev. Sehingga hari ini, Zaytsev bersama dengan Simo Hayha dari Finland adalah penembak tepat terbaik dunia.Hitler berani dan mempunyai keazaman, tetapi tidak ada kebijaksanaan.Rakyat Soviet tidak mudah menyerah. Meskipun 90% kota Stalingrad hancur, rakyat Soviet tidak berhenti bekerja menghasilkan kenderaan tentera T-34 untuk terus mempertahankan kota mereka.Tentera Soviet berjuang untuk setiap jalan, setiap rumah, dan setiap ruangan tanah. Slogan mereka ialah “Di luar Volga tidak ada bumi untuk kita.” Maka, mereka bergadai nyawa demi mempertahankan bumi Volga.Maka apa yang sukar difahaminya dengan ciapan menteri. Rumusannya sederhana:i. Strategi melawan Covid adalah untuk menyelamatkan manusia. Oleh itu, tidak sesuai dianalogikan dengan perang yang mengorbankan jutaan jiwa.ii. Ciapan “Lupakan perbezaan ke arah persamaan, bentuk kekuatan demi rakyat dan negara.” Dalam konteks manakah lupakan perbezaan itu? Apakah apabila ada pandangan berbeza, itu perbezaan yang merosakkan? Terimalah ia sebagai saranan untuk kerajaan bertindak dengan lebih cekap dan berkesan lagi.iii. “Bentuk kekuatan demi rakyat dan negara.” Ini semestinya tanggungjawab kita semua. Tapi, di manakah kaitannya dengan pertempuran Stalingrad? Apakah Soviet menang kerana Stalin yang membentuk kekuatan rakyat atau rakyat yang membentuk kekuatan Stalingrad atau kedua-duanya? Ini memerlukan ciapan lanjut.iv. Jikapun ada pengajaran yang boleh diceduk, faktor (v) dan (vi) boleh diambil sebagai faktor positif untuk kita sama-sama terapkan.Akhirnya, saya terbaca komen seorang netizen dalam fbnya: “Kenapa pakai cara Stalin, cara komunis. Kenapa tak pakai cara Nabi hadapi Quraisy semasa perang khandak, bersatu gali parit.” Menarik komen ini untuk kita sama-sama renungkan.Mohammad Agus Yusoff adalah pensyarah Universiti Kebangsaan Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KM Melaka hadapi pertembungan tiga penjuru di Lendu

Ketua Menteri Melaka Sulaiman Md Ali berdepan calon Pakatan Harapan (PH) dan Perikatan Nasional (PN) dalam pertembungan tiga penjuru di kerusi Dewan Undangan Negeri (DUN) Lendu dalam Pilihan Raya Negeri (PRN) Melaka.Sulaiman yang mewakili Barisan Nasional (BN) ditentang Abdullah Mahadi (PN) dan Mohamad Asri Ibrahim (PH).Pengumuman calon yang layak bertanding itu diumumkan Pegawai Pengurus Pilihan Raya DUN Lendu Mohd Haidir Haron pada 10.39 pagi di Dewan Kompleks Japerun Lendu, Masjid Tanah hari ini.Suruhanjaya Pilihan Raya (SPR) menetapkan tarikh mengundi bagi PRN Melaka pada 20 November manakala undi awal pada 16 November ini.PRN Melaka diadakan susulan pembubaran DUN Melaka pada 4 Oktober lepas apabila empat ahli DUN (Adun) menarik sokongan terhadap kepimpinan Sulaiman sebagai Ketua Menteri.Pada Pilihan Raya Ke-14 (PRU14), Sulaiman memenangi kerusi berkenaan dengan majoriti 627 undi.


Mendiang pemaju dakwa Guan Eng ‘tak boleh disentuh’ semasa pentadbiran PH, kata pegawai SPRM

Pemaju Pulau Pinang Ewe Swee Kheng yang meninggal dunia tahun lalu berkata beliau sering mendengar cerita mengenai Lim Guan Eng yang didakwa menerima wang daripada beberapa syarikat kontraktor, menyifatkan bekas ketua menteri itu sebagai seorang yang “tidak boleh disentuh” dalam kenyataan tambahan kepada Suruhanjaya Pencegahan Rasuah Malaysia (SPRM), kata pegawai agensi itu di mahkamah hari ini.Ewe, yang merupakan saksi utama pendakwaan dalam perbicaraan kes rasuah Lim berhubung projek terowong dasar laut bernilai RM6.3 bilion, dipercayai jatuh dari pangsapurinya di Pulau Tikus Oktober tahun lalu.Membaca keterangan Ewe pada perbicaraan hari ini, pegawai perakam SPRM Muhammad Nazree Mansor berkata mendiang memberikan keterangan tambahan selepas tiga keterangan awalnya pada Julai 2020 kerana mahu “berkata benar”.Menurut laporan The Malay Mail, Nazlee juga berkata Ewe memberitahunya Lim “tidak boleh disentuh” di bawah pentadbiran Pakatan Harapan (PH).“Sekiranya mana-mana pihak mengetahui pendedahan yang saya buat di sini, saya bimbang ia akan menimbulkan implikasi negatif kepada saya,” kata Ewe dalam laporan tersebut.“Selain itu, saya dimaklumkan bahawa YB Lim menerima wang daripada beberapa syarikat kontraktor dan saya rasa saya perlu mendedahkan kebenaran kerana terlalu banyak rahsia yang saya simpan di mana saya fikir ia akan menjejaskan perniagaan saya jika didedahkan.”Laporan tersebut turut memetik Ewe sebagai berkata beliau “agak bimbang” tentang keselamatannya selepas memberikan keterangan, namun beliau akan “mengambil langkah berjaga-jaga”.Keterangan beliau yang direkodkan pada Ogos tahun lalu diisytiharkan boleh diterima sebagai keterangan pada Disember oleh hakim Mahkamah Sesyen Azura Alwi yang menolak dakwaan pihak pembelaan bahawa ia adalah rekaan.Ketika pemeriksaan balas, peguam Lim Gobind Singh Deo berkata tiga kenyataan awal Ewe pada Julai 2020 jelas sudah membebaskan bekas ketua menteri daripada dakwaan tersebut.Gobind turut mempersoalkan dakwaan Ewe yang mengatakan Lim adalah seorang yang “tidak boleh disentuh”, mengatakan keterangan pertama diambil lima bulan selepas kerajaan PH tumbang di mana bekas ketua menteri itu kembali menjadi pembangkang.Dalam perbicaraan di Mahkamah Sesyen Kuala Lumpur itu, Lim berdepan empat pertuduhan menggunakan kedudukannya untuk menerima suapan wang dan pecah amanah bagi membantu syarikat kontraktor melaksanakan projek terowong dasar laut dan jalan perhubungan bernilai RM6.3 bilion.Jika projek tersebut diselesaikan, terowong sepanjang 7.2km itu akan menjadi terowong bawah laut pertama dalam negara yang menghubungkan Butterworth dan Georgetown.Pembinaan projek pembangunan itu dilaksanakan dengan usahasama antara kerajaan negeri dan Consortium Zenith Construction Sdn Bhd.


Merayakan Deepavali di tanah perkuburan

Ketika penganut Hindu di seluruh negara meraikan Deepavali yang pertama selepas sekatan pergerakan Covid-19 dilonggarkan akibat kejayaan vaksinasi, tiada cahaya lampu meriah bagi Mogana yang berusia 25 tahun dan keluarganya tahun ini.Duduk di bangku rumahnya, Mogana berkata tahun ini adalah yang paling buruk buat mereka berbanding tahun lalu ketika Covid-19 melanda negara dan vaksin masih belum tersedia.Kesuraman kata-katanya itu dirasai benar memandangkan mereka sekeluarga tinggal di sebuah kuil Buddha terbiar di Tanah Perkuburan Kristian Meru di Klang.Mogana dan keluarganya tinggal di kawasan perkuburan itu sejak masih kecil.Mogana bercakap kepada MalaysiaNow tentang keadaan keluarganya di Meru, Klang.Datuk, nenek, ibu dan bapa saudaranya, tinggal bersama di kawasan itu sejak 25 tahun lalu, kemudian seluruh keluarganya menyusul selepas 10 tahun.Kini, kesemua 17 ahli keluarga besar termasuk tiga anak kecil berkongsi bilik-bilik yang ada dalam kuil tersebut, di mana tuan tanah membenarkan mereka tinggal sebagai ganti kepada kerja membersihkan bangunan itu dan tanah perkuburan di sekelilingnya.Pendapatan kecil yang mereka dapat hanya sekadar cukup untuk menampung kehidupan harian.Sejak pandemik melanda, tidak ramai orang yang datang menziarahi kawasan perkuburan tersebut.“Hanya ada sedikit sahaja kerja yang boleh kami lakukan di sini,” kata Mogana.“Sebahagian kami kumpul besi terbuang dan bersihkan rumah-rumah di sekitar. Namun tak banyak yang boleh kami lakukan.”Hampir tidak memiliki apa-apa, sambutan Deepavali adalah satu perayaan yang tidak pernah terjangkau di fikiran untuk diraikan.Ibu saudara Mogana menyediakan adhirasam untuk meraikan Deepavali bersama keluarga besar mereka.Mereka tidak memiliki wang untuk membeli pakaian baru atau makanan istimewa kerana setiap sen yang ada digunakan untuk menempuh pandemik.“Deepavali tahun ini lebih buruk daripada tahun lalu,” katanya.“Jika tidak dapat meraikannya tahun ini, mungkin kami raikan pada tahun depan sahaja.”Walaupun begitu, Deepavali hanya datang sekali setahun dan keluarga Mogana tidak sanggup untuk membiarkan anak-anak kecil tidak dapat meraikannya.“Di rumah ini ada tiga orang kanak-kanak. Sekurang-kurangnya kami mahu pastikan mereka dapat meraikan Deepavali, dan buat mereka gembira,” kata Mogana.Adik sepupu Mogana mengambil air bersih di tangki besar depan kuil terbiar yang menjadi rumah mereka.Bagaimanapun, persoalannya, bagaimana mereka dapat meraikan Deepavali tahun ini.Adik sepupunya itu berusia sembilan tahun dan paling muda baru sahaja lahir lima bulan lalu.Mogana yang arif bagaimana keadaannya membesar di persekitaran yang tidak kondusif di tanah perkuburan itu bimbang tentang mereka.“Ketika saya berumur 14 tahun, saya terpaksa berhenti sekolah kerana tidak mampu, dan saya mula bekerja untuk bantu keluarga,” katanya.Harapannya, kehidupan sepupu-sepupu yang sedang membesar itu tidak sama seperti keadaannya, dia mahu mereka dapat melanjutkan pelajaran sehingga peringkat tertinggi.Namun dia tahu ia adalah satu harapan yang mustahil jika mereka terus tinggal di tanah perkuburan tersebut.Pemandangan dari udara tempat tinggal 17 ahli keluarga Mogana di Tanah Perkuburan Kristian Meru di Klang.Mogana mahu keluarganya dapat tinggal di rumah yang selesa.Harapannya itu adalah impian yang nampaknya perlu diusahakan secepat mungkin kerana mereka terpaksa dan bahkan mesti keluar dari kawasan tersebut.“Tahun lalu, tuan tanah beritahu bangunan ini akan dirobohkan kerana mereka akan membina bangunan baru.”Nasib mereka baik kerana ia terpaksa ditangguhkan ekoran pandemik Covid-19.“Namun mereka rancang untuk teruskan rancangan tersebut pada akhir tahun ini,” kata Mogana.“Kami tidak tahu ke mana kami akan pergi selepas ini.” Mogana yakin jika ada tempat tinggal, mereka mampu untuk membayar sewa bulanan.“Kami hanya ada masalah untuk mencari rumah dan bayaran deposit, kerana ia memerlukan wang yang banyak sekali gus,” katanya.Berdepan keadaan sedemikian, tanpa wang dan keluarga yang dapat membantu, masa depan mereka terus menjadi teka-teki yang tiada jawapan.“Kami miskin, orang tak ingat tentang kami walaupun kami adalah ahli keluarga mereka,” kata Mogana.


GPS hargai keputusan PN bantu usaha menangi PRN Sarawak

Pengerusi Gabungan Parti Sarawak (GPS) Abang Johari Tun Openg hari ini menyatakan penghargaan beliau dengan keputusan Majlis Tertinggi Perikatan Nasional (PN) untuk membantu GPS memenangi Pilihan Raya Negeri (PRN) Sarawak akan datang.Beliau berkata GPS yang merangkumi Parti Pesaka Bumiputera Bersatu (PBB) pimpinannya, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) akan menyambut baik sesiapa sahaja yang ingin membantu mereka untuk memenangi pilihan raya itu.“Terima kasih kepada mereka (PN) yang hendak membantu, orang nak membantu kita sambut (baik), orang nak lawan kita, kita lawan balik,” katanya kepada pemberita selepas merasmikan pelancaran Rangkaian Jalur Lebar Luar Bandar Sarawak (Sarawak Rural Broadband Network atau SRBN).Ahad lepas Majlis Tertinggi PN sebulat suara bersetuju menggerakkan jentera serta akar umbi parti di setiap peringkat bagi membantu GPS memenangi PRN Sarawak yang dijangka diadakan selepas berakhirnya perintah darurat yang sedang berkuat kuasa sekarang.Setiausaha Agung PN Hamzah Zainuddin dalam satu kenyataan berkata keputusan itu dibuat dalam mesyuarat Majlis Tertinggi PN yang dipengerusikan Presiden Bersatu Muhyiddin Yassin pada Sabtu lepas.Sementara itu, Abang Johari yang juga ketua menteri Sarawak enggan mengulas kenyataan Pesuruhjaya PAS Sarawak Jofri Jaraiee, agar parti itu diberikan ruang untuk bertanding sekurang-kurangnya di satu daripada 82 kawasan Dewan Undangan Negeri (DUN) dalam PRN Sarawak nanti.“Saya masih di Long Terawan, tidak terfikir tentang perkara itu (permintaan Jofri). (Saya) masih sibuk dengan pemasangan broadband (SRBN),” kata Abang Johari dalam nada yang berseloroh.


Sukar buka PPV di kawasan PKPD, kata Khairy

Sukar untuk membuka pusat pemberian vaksin (PPV) di lokaliti yang dikenakan perintah kawalan pergerakan diperketatkan (PKPD) kerana senarainya yang dinamik dan sentiasa berubah, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.“Kalau nak hantar vaksin setiap minggu kepada kawasan yang baru, (sukar) kerana senarai PKPD adalah dinamik. Mungkin minggu ini dia PKPD, minggu depan dia keluar dari PKPD.“Kalau kita nak alih bekalan untuk keseluruhan negara berdasarkan senarai PKPD yang sentiasa berubah, ia akan menjadi satu perkara yang agak rumit,” katanya kepada media selepas melawat pusat pemberian vaksin industri (PPVIN) di Lapangan Terbang Antarabangsa Kuala Lumpur (KLIA) hari ini.Beliau diminta mengulas inisiatif kerajaan Selangor yang membuka PPV di Pangsapuri Mentari Court, Petaling Jaya yang dikenakan PKPD sejak 1 Julai lepas. PPV di Mentari Court itu bermula semalam dan menyasarkan untuk memberi vaksin Covid-19 kepada kira-kira 8,000 penduduk.Khairy yang juga menteri sains, teknologi dan inovasi berkata pada masa ini, pengagihan vaksin ke negeri-negeri dibuat berdasarkan beberapa indikator seperti ‘kadar kepositifan’ yang tinggi dan ‘kadar insiden’ yang tinggi.“Setiap minggu kita selaras pengagihan (vaksin), berdasarkan data-data dari negeri berkaitan. Sebagai contoh bulan ini antara negeri yang menjadi sasaran ialah Selangor, Kuala Lumpur, Labuan dan Negeri Sembilan, ini (negeri) yang mempunyai kadar insidens yang tinggi,” katanya.Dalam perkembangan lain, Khairy berkata pembukaan PPVIN untuk sektor pengangkutan udara akan diperluaskan ke lapangan terbang lain di seluruh negara selepas yang pertama dibuka di KLIA semalam, dengan kapasiti 1,000 dos sehari.“Walau ada pengurangan daripada lapangan-lapangan terbang di Malaysia, namun demikian sektor penerbangan masih lagi beroperasi.“Untuk kita melindungi kakitangan yang terlibat dalam sektor yang penting ini, CITF (Badan Bertindak Imunisasi Covid-19) telah putuskan untuk mengutamakan sektor udara dalam PICK,” katanya.Khairy berkata untuk minggu pertama bulan ini, sebanyak 27 PPVIN sudah beroperasi di seluruh negara dan pihaknya ada menerima cadangan pembukaan tambahan PPVIN daripada beberapa kementerian lain.Kementerian yang sudah terlibat dalam PPVIN itu ialah kementerian perdagangan antarabangsa dan industri, kementerian kerja raya, dan kementerian pengangkutan, manakala kementerian perusahaan peladangan dan komoditi, serta kementerian perdagangan dalam negeri dan hal ehwal pengguna sudah bersedia untuk melibatkan industri mereka dalam PICK, katanya.Sementara itu, Khairy berkata perlu ada kesepakatan antara negara dalam menentukan dasar imigresen mengenai pengiktirafan vaksin yang pelbagai berikutan ada sesetengah negara yang hanya membenarkan penerima vaksin tertentu memasuki negara mereka.“Sekarang ini kita masih tidak tahu berkenaan dasar imigresen sebahagian besar negara sebab masih lagi belum dimuktamadkan.“Ada negara yang dah keluarkan syarat-syarat seperti syarat vaksin yang hanya digunakan oleh negara tersebut. Jadi, ini adalah satu proses perbincangan yang masih berterusan dengan negara lain,” katanya.Khairy berkata pendirian Malaysia adalah apa-apa vaksin yang sudah disenarai oleh Pertubuhan Kesihatan Sedunia (WHO) perlu diiktiraf.“Di Malaysia kita pakai pelbagai jenis vaksin, sama juga dengan negara lain ada juga pakai pelbagai vaksin. Ada sesetengah negara iktiraf vaksin tertentu dan ada yang tidak. Kena ada satu dasar yang dipersetujui semua,” katanya.Beliau turut mencadangkan agar jika ada negara yang tidak mengiktiraf vaksin yang digunakan di Malaysia, pelaksanaan ujian calitan perlu dipertimbangkan sebagai syarat untuk memasuki negara berkenaan.


Kes positif Omicron meningkat ke 245, kata menteri

Malaysia kini merekodkan sebanyak 245 kes positif jangkitan Covid-19 varian Omicron, kata Menteri Kesihatan Khairy Jamaluddin.Daripada jumlah itu, Khairy berkata, 233 kes merupakan kes import dari luar negara manakala 12 kes lagi adalah penularan tempatan.Katanya, sebanyak 157 kes atau 64.08% merupakan daripada jemaah Umrah.“Perkembangan semasa varian Omicron di Malaysia, sebanyak 44 kes positif Covid-19 disahkan varian Omicron melalui jujukan genom penuh (WGS) yang dijalankan oleh Institut Penyelidikan Perubatan (IMR) dan tujuh kes positif jangkitan tempatan di Sarawak telah disahkan varian Omicron oleh Universiti Malaysia Sarawak (UNIMAS),” katanya pada sidang media secara hibrid hari ini.“Daripada 44 kes jangkitan import, 29 kes adalah dari Arab Saudi, Emiriah Arab Bersatu (lima) Kazakhstan (lima), United Kingdom (tiga) dan satu kes masing-masing dari Amerika Syarikat dan Tanzania.”Mengulas lanjut, Khairy berkata, sebanyak 72 lagi kes positif varian Omicron disahkan oleh IMR sebentar tadi dan 59 daripada kes yang dilaporkan adalah dari Arab Saudi.Dalam perkembangan lain, Khairy memaklumkan, kerajaan membuat keputusan untuk melaksanakan penangguhan sementara kebenaran perjalanan mengerjakan umrah untuk tempoh sebulan berkuatkuasa 8 Januari ini.Katanya, dalam tempoh itu, kementerian kesihatan (KKM) akan melaksanakan penilaian risiko dan penelitian terhadap beberapa perkara terutamanya melibatkan prosedur operasi standard (SOP).“KKM bersama kementerian dan agensi berkaitan akan turut mengemaskini SOP umrah termasuk meletakkan syarat pengambilan dos penggalak, pengurusan kes dan kontak rapat serta pemantauan status kesihatan jemaah umrah di Arab Saudi,” katanya.Tambah beliau, jemaah umrah yang pulang ke Malaysia juga akan diarahkan supaya menjalankan kuarantin.“KKM juga sudah bincang dengan menteri pengangkutan dan menteri pelancongan, seni dan budaya untuk cari kaedah menjadualkan semula umrah mereka dan penerbangan yang tertangguh disebabkan keputusan kerajaan,” tambah Khairy.Dalam pada itu, Khairy turut menafikan kerajaan mengambil keputusan secara pilih kasih apabila melakukan pemantauan khusus terhadap pengembara dari Arab Saudi.Katanya, langkah itu diambil memandangkan kebanyakkan kes positif varian Omicron adalah berpunca dari negara tersebut.“Daripada 1,842 kes positif yang direkodkan dalam kalangan pengembara di pintu masuk Lapangan Terbang Antarabangsa Kuala Lumpur (KLIA) pada minggu terakhir 2021, 1,558 kes adalah pengembara dari Arab Saudi.“Kedua tertinggi ialah pengembara dari Turki iaitu sebanyak 84 kes manakala UAE dan UK merekodkan 50 kes dan 47 kes,” katanya.


Keluarga anak ramai gembira terima bantuan, kini cukup kelengkapan ikuti PdPR

Sebuah keluarga yang berdepan dengan kekurangan gajet bagi meneruskan sesi pembelajaran dan pengajaran di rumah (PdPR) kini mampu menghembus nafas lega apabila menerima sumbangan bagi meringankan beban mereka sekeluarga.MalaysiaNow sebelum ini melaporkan sepasang suami isteri Shaifol Bahri Mustaffa Kamalluddin, 52, dan Norilla Mustafa Albakri, 49, yang berdepan kekangan dalam menyediakan kelengkapan bagi memastikan lima anak dan dua cucu mereka mengikuti sesi PdPR selain berdepan dengan pengurangan gaji.Tampil meringankan beban, Menteri Perumahan dan Kerajaan Tempatan Zuraida Kamaruddin memberikan sumbangan sebanyak enam buat tablet, modem WiFi dan barangan kelengkapan dapur buat 16 orang beranak itu.Norilla bersyukur dan berterima kasih kerana pada saat keluarganya berdepan dengan kesempitan kewangan, muncul pihak menghulurkan bantuan.“Tiada apa boleh saya katakan kecuali ucapan terima kasih yang tidak terhingga kepada pihak yang memberikan bantuan,” katanya kepada MalaysiaNow.“Dengan sumbangan yang kami terima dapat digunakan untuk berbelanja membeli kelengkapan dapur kerana anak-anak ingin makan yong tau foo di pasar malam.“Maklum sejak perintah kawalan pergerakan (PKP) dilaksanakan perniagaan pasar malam juga tidak beroperasi malah pendapatan keluarga juga berkurangan membuatkan kami berjimat-cermat dalam berbelanja.”Zuraida yang diwakili Setiausaha Politik Nor Hizwan Ahmad meluahkan hasrat untuk menghadiahkan kelengkapan rumah seperti sofa dan meja bagi memberi keselesaan kepada keluarga itu.“Tiada apa boleh saya katakan kecuali ucapan terima kasih yang tidak terhingga kepada pihak yang memberikan bantuan,” katanya kepada MalaysiaNow.“Saya mengucapkan terima kasih tetapi terpaksa menolak pemberian itu kerana tidak mempunyai ruang yang cukup untuk meletakkannya di rumah.“Bahagian ruang tamu sekarang digunakan sebagai tempat tidur memandangkan kami memiliki ahli keluarga yang ramai,” kata Norilla.Shaifol yang sebelum ini bekerja di sebuah hotel terpaksa akur apabila pendapatannya dikurangkan sebanyak 60% dan kini bergantung dengan gaji lebih kurang RM1,400 sebulan.Dengan gaji itu juga dia menampung keperluan kos pembelanjaan keperluan rumah 10 orang dan empat cucu dalam satu rumah projek perumahan rakyat (PPR) Seri Semarak di Ayer Keroh, Kuala Lumpur.Sementara itu, Norilla yang tidak bekerja membantu meringankan beban suami dengan mengambil upah membuat kuih dan jajan untuk dijualkan kepada penduduk sekitar.


Angka kematian akibat Covid-19 turun 95% tahun ini, kata WHO

Jumlah kematian akibat Covid-19 menurun 95% sejak awal tahun ini, kata Ketua Pengarah Pertubuhan Kesihatan Sedunia (WHO), Tedros Adhanom Ghebreyesus, pada Rabu.
"Kami gembira dengan penurunan berterusan angka kematian yang dilaporkan akibat Covid-19, kata Ghebreyesus pada taklimat akhbar, lapor Sputnik.
Bagaimanapun, ancaman pandemik itu masih belum berakhir memandangkan virus itu masih boleh bermutasi dan menyebabkan gelombang kematian baharu, kata Ghebreyesus.
"Anggaran satu daripada 10 jangkitan menyumbang kepada keadaan pasca Covid-19, yang menunjukkan bahawa ratusan juta orang akan memerlukan penjagaan jangka panjang. Kemunculan varian XBB.1.16 baharu, virus yang masih bermutasi itu mampu menyebabkan gelombang baharu penyakit dan kematian," katanya.
Beliau, bagaimanapun. kekal optimistik mengenai kemungkinan WHO akan mengisytiharkan berakhirnya pandemik Covid-19 global pada 2023, kata Ghebreyesus.
Menurut angka WHO, sehingga 26 April, lebih 764 juta kes Covid-19disahkan sejak permulaan wabak global dengan 6.9 juta kematian direkodkan.


PBB tuntut Rusia undur dari Ukraine

Pertubuhan Bangsa-Bangsa Bersatu (PBB) mengundi hari ini bagi menuntut Rusia segera dan tanpa syarat mengundurkan tenteranya dari Ukraine, genap setahun perang dengan seruan untuk keamanan yang "adil dan berkekalan".
Ukraine mendapat sokongan kuat yang menyaksikan 141 daripada 193 anggota PBB menyokong, tujuh menentang manakala 32 lagi termasuk China dan India berkecuali.
Menjelang ulang tahun pertama perang itu, sokongan untuk Kyiv tidak banyak berubah berbanding Oktober lalu apabila 143 negara mengundi untuk mengecam pengisytiharan penggabungan empat wilayah Ukraine oleh Rusia.
“Hari ini, Perhimpunan Agung Pertubuhan Bangsa-Bangsa Bersatu baru sahaja bercakap dengan sangat jelas,” kata ketua dasar luar Kesatuan Eropah, Josep Borrell.
"Undian ini menunjukkan bahawa masyarakat antarabangsa menyokong Ukraine."
Undian itu dibuat selepas dua hari perbahasan di mana Menteri Luar Ukraine Dmytro Kuleba menggesa masyarakat antarabangsa untuk memilih "antara yang baik dan yang jahat."
Beliau menolak idea bahawa Kyiv hanya mendapat sokongan Barat – Kesatuan Eropah, Amerika Syarikat dan sekutu utama mereka.
"Undian itu menentang hujah bahawa Global South tidak berpihak kepada Ukraine, kerana banyak negara yang mewakili Amerika Latin, Afrika, Asia mengundi menyokong hari ini," kata Kuleba.
"Sokongan adalah lebih luas, dan ia hanya akan terus disatukan dan diperkukuh," tambahnya.
Andriy Yermak, ketua kakitangan kepada Presiden Ukraine Volodymyr Zelensky, melahirkan rasa terima kasih kepada mereka "yang berdiri untuk Ukraine pada ulang tahun pencerobohan Rusia tanpa provokasi."
"Dunia memahami kebenaran berpihak kepada siapa," katanya.


Polis akan panggil ahli Parlimen, peserta himpunan di Dataran Merdeka

Polis akan memanggil ahli Parlimen dan peserta-peserta yang terlibat dalam perarakan ke bangunan Parlimen hari ini untuk memberi keterangan berhubung perarakan itu.Ketua Polis Kuala Lumpur Azmi Abu Kassim berkata kesemua mereka yang terlibat sedang dikenal pasti, dan perarakan berkenaan disiasat di bawah Seksyen 9 Akta Perhimpunan Aman 2012, Seksyen 269 Kanun Keseksaan serta Akta Pencegahan dan Pengawalan Penyakit Berjangkit 1988 (Akta 342).“Setakat ini, pihak polis telah menerima dua laporan polis mengenai perarakan berkenaan,” katanya dalam sidang media di Ibu Pejabat Polis Kontinjen Kuala Lumpur hari ini.Polis hari ini menghalang cubaan ahli Parlimen Pembangkang memasuki perkarangan bangunan Parlimen bagi mendesak supaya sidang khas disambung walaupun ia telah ditangguhkan atas nasihat Kementerian Kesihatan (KKM) berikutan penularan Covid-19.Kumpulan itu bersurai tanpa sebarang kekecohan selepas diarahkan oleh pihak polis, tetapi berlaku banyak perlanggaran prosedur operasi standard (SOP) khususnya berkaitan penjarakan fizikal, ketika perarakan dan ketika mereka berkumpul di Dataran Merdeka sebelum berarak menuju ke Parlimen.Azmi berkata pihaknya menerima maklumat mengenai perarakan berkenaan semalam bahawa perhimpunan solidariti bersama ketua pembangkang Anwar Ibrahim akan diadakan di kawasan Parlimen.“Pihak polis kemudian membuat pemeriksaan dengan kakitangan Parlimen yang kemudian memberitahu bahawa tiada sebarang sidang Dewan Rakyat hari ini.“Oleh itu, pihak polis membuat keputusan untuk melakukan sekatan jalan raya di kawasan sekitar Parlimen bagi tujuan keselamatan,” katanya sambil menambah seramai 500 pegawai dan anggota polis ditugaskan bagi mengawal situasi semasa perarakan itu.Dalam perkembangan lain, mengulas mengenai perhimpunan ‘Keluar dan #Lawan’ Sabtu lepas, Azmi berkata 11 peserta dan penganjur telah hadir memberi keterangan, dan menurutnya 19 laporan polis berhubung isu itu telah diterima.Beliau berkata pihaknya sedang mengesan 47 individu lain yang dipercayai terlibat dalam perhimpunan berkenaan berdasarkan rakaman video dan gambar yang diperoleh oleh pihak polis.“Satu kertas siasatan telah dibuka berkaitan perhimpunan ini melibatkan Seksyen 9 Akta Perhimpunan Aman 2012, Seksyen 269 Kanun Keseksaan dan Akta Pencegahan dan Pengawalan Penyakit Berjangkit 1988 (Akta 342),” katanya.


Kes harian lepasi 4,800 jangkitan

Malaysia merekodkan kes baru sebanyak 4,896 kes menjadikan kes keseluruhan Covid-19 meningkat sebanyak 2,654,474 kes.4,676 pesakit juga direkodkan sembuh, menjadikan jumlah keseluruhan pesakit sembuh sebanyak 2,561,230.Dalam pada itu, kes yang memerlukan rawatan di unit rawatan rapi (ICU) adalah sebanyak 490 kes di mana 358 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 269 kes di mana 155 adalah kes Covid-19.Dari 4,896 kes harian yang dilaporkan pada hari ini, 79 kes (1.6%) adalah daripada Kategori Tiga, Empat, dan Lima, dan 4,817 kes (98.4%) lagi adalah terdiri daripada Kategori Satu dan Dua.


Entiti ambil alih agensi penarafan RAM cetus tanda tanya dalam pasaran

Kredibiliti RAM Holdings sebagai badan bebas kini menjadi persoalan apabila sebuah entiti baru bakal memiliki kepentingan majoriti dalam firma penarafan kredit CTOS Digital selepas menerima kelulusan daripada Suruhanjaya Sekuriti Malaysia (SC), MalaysiaNow difahamkan.MalaysiaNow juga boleh mendedahkan bahawa CTOS Digital Bhd, yang mempunyai kaitan dengan Creador, firma ekuiti swasta milik Brahmal Vasudevan, menerima kelulusan daripada SC untuk memiliki 51% pegangan dalam RAM, sebuah syarikat yang ditubuhkan Bank Negara Malaysia pada 1990 untuk menyokong pasaran modal hutang tempatan.RAM diterima sebagai peneraju industri dalam penarafan kredit oleh kebanyakan pengurus dana, malah penilaian kreditnya dianggap sebagai rujukan penting bagi bank serta pengawal selia kewangan.Namun begitu, antara halangan yang dihadapi CTOS ialah sebuah klausa dalam perlembagaan RAM yang melarang pemegang sahamnya memiliki lebih daripada 20% pegangan dalam syarikat tersebut.Bagi mengatasi perkara ini, satu cadangan diusulkan untuk mengundi di mesyuarat agung tahunan (AGM) RAM untuk meminda klausa tersebut, bagi membolehkan pemilikan saham lebih daripada had yang ditetapkan.MalaysiaNow sudah meneliti cadangan tersebut yang mana ia dimasukkan dalam notis AGM pada 9 Jun depan yang diedarkan kepada ahli.Mengikut peruntukan sedia ada, had bagi pemilikan saham RAM bagi setiap pemegang saham tidak boleh melebihi 20%, had yang ditetapkan untuk memastikan kebebasan agensi itu.Cadangan bagi pindaan tersebut bagaimanapun akan menyebabkan perubahan drastik, apabila pemegang saham boleh memiliki pegangan lebih daripada 20% selagi “kelulusan daripada SC dan/atau pihak berkuasa berkaitan… diterima berpandukan undang-undang, syarat dan garis panduan dari semasa ke semasa yang dikuatkuasakan SC dan/atau pihak berkuasa berkaitan untuk membolehkan ahli memiliki saham syarikat lebih daripada had yang ditetapkan.”Notis AGM yang diteliti oleh MalaysiaNow itu juga memaklumkan ahlinya bahawa SC pada 28 April, 2022, meluluskan permohonan CTOS untuk memiliki majoriti saham RAM, serta sebarang kenaikan saham.CTOS kini memiliki 11.52% saham modal RAM, yang mana ia bakal meningkat kepada 19.25% “menunggu urusan pentadbiran selesai”, menurut permohonan daripada CTOS untuk meminda perlembagaan RAM menjelang AGM agensi itu.Permohonan itu diletakkan dibawah “urusan khas” dalam AGM Jun 9 yang akan dilakukan secara hibrid.‘Pengakhiran integriti kewangan’Cadangan itu menarik perhatian beberapa pengurus dana dan bank yang bercakap dengan MalaysiaNow dengan merahsiakan identiti mereka.Ramai menyifatkan perkara itu sebagai “melemahkan RAM secara berperingkat”, dan menyatakan bahawa entiti asing dan bukan perbankan adalah antara beberapa pemegang saham agensi tersebut.“Amalan ini akan menghancurkan kredibiliti RAM, memandangkan CTOS merupakan entiti baru yang disenarai awam baru-baru ini di Bursa Malaysia.“Dengan kebenaran memiliki RAM, ia mempunyai kuasa mengawal RAM yang sepatutnya berfungsi sebagai agensi penarafan kredit bebas,” kata seorang eksekutif kanan di sebuah syarikat ekuiti di Kuala Lumpur.Selain itu, antara kebimbangan lain dalam isu ini melibatkan konflik kepentingan membabitkan beberapa individu dalam CTOS.“Kita tahu bahawa sekurang-kurangnya seorang pengarah bebas bukan eksekutif CTOS mempunyai kedudukan dalam ahli lembaga pengarah SC,” kata penganalisis pasaran modal kepada MalaysiaNow.“Justeru, apabila hanya CTOS yang diberikan kebenaran untuk memiliki pegangan lebih 51% dalam RAM, ia bukan sahaja sebuah konflik, tetapi juga membunuh integriti sektor kewangan Malaysia, terutama apabila laporan kreditnya mempunyai implikasi dalam pasaran bon.“Ini merugikan Malaysia memandangkan penarafan hutang kini ditentukan oleh satu entiti.”Pengurus dana itu juga menegaskan Malaysia kini bergelut membayar faedah tinggi berhubung bon yang berkait dengan 1MDB.“Beberapa bon ini diluluskan oleh SC. Asas kelulusan bagi tempoh dan kupon bon itu sahaja sudah menimbulkan keraguan. Ramai mempersoalkan harga bayaran yang kita perlu bayar terhadap bon-bon 1MDB.“Orang ramai perlu tahu bahawa ini bukan satu keputusan kecil”MalaysiaNow juga sedang berusaha mendapatkan maklum balas pihak yang berkaitan.


87.6% dewasa, 63.1% populasi lengkap terima vaksin Covid-19

20,621,994 individu atau 87.6% populasi dewasa di seluruh negara lengkap divaksinasi setakat semalam.Sementara 23,833,382 atau 94.3% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 63.1% telah lengkap divaksinasi sementara 73% telah menerima sekurang-kurangnya satu dos vaksin.Sejumlah 206,574 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 44,352,079.


Dr Mahathir kecam Muhyiddin, dakwa Agong digambarkan sebagai ‘diktator zalim’

Dr Mahathir Mohammad hari ini mengecam bekas anak didiknya Muhyiddin Yassin, dengan menuduh perdana menteri menggunakan nama Agong untuk terus kekal berkuasa dengan menggunakan darurat.Bekas perdana menteri itu, yang mengetuai kumpulan kecil ahli Parlimen pembangkang di blok Pejuang turut mengatakan pengisytiharan darurat tidak sah.Beliau juga turut bertindak mempersoalkan tindakan mengekalkan Muhyiddin sebagai perdana menteri di bawah perintah darurat.“Dengan pengekalan kuasa perdana menteri, maka hak untuk menasihat Yang di-Pertuan Agong dikekalkan. Ini bermakna apa sahaja yang dilakukan di bawah nama Yang di-Pertuan Agong adalah atas nasihat perdana menteri,” katanya.Katanya, langkah itu bermaksud tindakan di bawah perintah darurat ia menggambarkan Agong sebagai “diktator yang zalim”.Tegas Mahathir, tindakan yang diambil untuk memerangi pandemik Covid-19 boleh dilakukan dengan menggunakan undang-undang sedia ada.“Sejak darurat diisytihar tidak ada satu pun tindakan yang diambil dalam membanteras wabak Covid-19 yang hanya dapat dilakukan di bawah undang-undang darurat,” kata Mahathir.Katanya dakwaan bahawa wabak Covid-19 perlu ditangani di bawah undang-undang darurat adalah “pembohongan”.Mahathir turut mendakwa Muhyiddin sebenarnya sudah hilang kepercayaan majoriti ahli Parlimen ketika menasihati Agong untuk mengisytiharkan darurat bagi memerangi Covid-19.“Sesungguhnya kerajaan sekarang tidak berasas pada undang-undang, jelas membohong kononnya memerlu darurat untuk bendung Covid-19, menyalah guna nama Yang di-Pertuan Agong untuk dilindungi daripada tuduhan membuat salah, menutup mulut rakyat dan wakil mereka dengan menggantung Parlimen, mengamal rasuah, mengugut dengan hukuman berat sesiapa yang persoal tindakan kerajaan, bertindak bertentangan dengan peruntukan undang-undang, memburukkan ekonomi, dan kehidupan sosial rakyat dan memerintah sebagai diktator yang tidak boleh ditentang,” kata Mahathir.Pengisytiharan darurat bulan lalu dilakukan ketika beberapa ahli parlimen Umno yang dipimpin oleh bekas perdana menteri, Najib Razak memberikan ugutan untuk keluar daripada kerajaan Perikatan Nasional, walaupun berulang kali diingatkan oleh pihak istana kepada ahli politik untuk tidak berebut kuasa ketika pandemik Covid-19 menular.Minggu lalu, Sultan Abdullah Sultan Ahmad Shah bersetuju dengan pelantikan bekas ketua hakim negara, Arifin Zakaria bagi mengetuai jawatankuasa khas untuk menasihatinya sepanjang tempoh darurat yang bakal tamat pada Ogos ini.Dalam memperincikan pelaksanaan darurat bulan lepas, Muhyiddin mengatakan sebuah kerajaan rakyat dikekalkan meskipun Parlimen digantung untuk menghalang pilihan raya mengejut, dengan semua aktiviti harian dibenarkan.Muhyiddin turut berjanji akan mengadakan pilihan raya jika jawatankuasa khas berpendapat keadaan kesihatan awam dapat dikawal.“Ini komitmen saya yang akan saya tunaikan,” tambahnya.


AS lulus jual senjata kepada Taiwan

Amerika Syarikat (AS) telah meluluskan perjanjian penjualan senjata bernilai AS$619 juta (lebih kurang RM2.77 bilion) kepada Taiwan untuk membantu pulau itu meningkatkan keupayaan pertahanan, lapor Agensi Akhbar Jerman (dpa).
Menurut Kementerian Luar Taiwan, perjanjian itu merupakan penjualan senjata kesembilan oleh pentadbiran Presiden Joe Biden kepada Taiwan bagi memenuhi janjinya untuk menormalisasikan dasar penjualan peralatan dan perkhidmatan ketenteraan ke Taiwan.
AS terikat secara sah untuk menyokong keupayaan pertahanan Taiwan mengikut Akta Perhubungan Taiwan 1979.
Pada Rabu, kenyataan Agensi Kerjasama Keselamatan Pertahanan AS (DSCA) memaklumkan bahawa perjanjian itu antara lain merangkumi peluru berpandu dan peralatan yang akan digunakan oleh jet pejuang F-16 termasuk peluru berpandu antiradiasi dan pelancar roket.
"Penjualan itu akan menyumbang kepada keupayaan penerima untuk menyediakan pertahanan ruang udara dan keselamatan serantau dengan Amerika Syarikat," kata DSCA AS.
Sementara itu, Kementerian Pertahanan Taiwan gembira dengan kelulusan perjanjian itu yang dijangka berkuat kuasa sebulan selepas Kongres AS dimaklumkan.


Muhyiddin beri amaran ‘gelombang PN’ akan melanda 6 PRN

Pengerusi Perikatan Nasional (PN) Muhyiddin Yassin memberi amaran tindakan kerajaan mengadakan “witch-hunting” pentadbiran kerajaan lama akan menghasilkan reaksi tindak balas atau daripada rakyat.
Katanya, tindakan kerajaan untuk memburuk-burukkan dirinya dan PN dilakukan kerajaan mungkin kerana enam Pilihan Raya Negeri (PRN) yang perlu diadakan tidak lama lagi.
"Dikatakan kita perompak lanun supaya rakyat tidak sokong kita, tetapi saya percaya gelombang PN yang sudah kita lihat akan terus melanda negara. ‘There will be backlash’.
"Ini sentimen rakyat yang melihat telatah kerajaan hari ini berniat jahat," katanya ketika membahaskan titah Yang di-Pertuan Agong di Dewan Rakyat hari ini.
Bekas perdana menteri itu merujuk kepada beberapa negeri yang dijadualkan melaksanakan PRN pada pertengahan tahun ini, setelah tidak membubarkan Dewan Undangan Negeri (DUN) masing-masing pada PRU15 lalu.
Katanya, tuduhan oleh Perdana Menteri Anwar Ibrahim yang menuduh beliau menyelewengkan sejumlah wang daripada pakej rangsangan ekonomi sewaktu PN memerintah merupakan satu fitnah.
"Kesalahan kerajaan dahulu dicari-cari, melempar tuduhan yang bukan-bukan, kononnya saya selewengkan RM600 bilion," katanya.
Suruhanjaya Pencegahan Rasuah Malaysia (SPRM) sebelum ini mengesahkan menerima butiran pakej rangsangan yang dibelanjakan pada 2020 dan 2021.
Dalam satu kenyataan, SPRM berkata fokus siasatan membabitkan RM92.5 bilion daripada nilai yang didakwa Anwar, iaitu RM600 bilion.
Dalam pada itu, beliau menyelar tindakan pimpinan Pakatan Harapan (PH) yang mahu menukar beberapa perjawatan tertinggi penjawat awam.
"Sebagai penjawat awam ada proses dan prosedur mereka. Mereka boleh dihadapkan ke jawatankuasa, bukan tidak diisi.
"Yang Berhormat jadi menteri siapa nak bantu? Takkan anak sendiri nak bantu?" katanya dalam menyindir tindakan Anwar melantik anaknya, Nurul Izzah Anwar sebagai penasihat di kementerian kewangan baru-baru ini.


Usaha perangi Covid-19 akan gagal jika krisis politik berterusan, kata penganalisis

Masalah kesihatan awam yang menyaksikan bilangan jangkitan kes baru Covid-19 yang tinggi setiap hari sehingga kembali mencecah empat angka berkemungkinan menjadi lebih parah sekiranya krisis politik berterusan, kata seorang penganalisis politik.Azmi Hassan bekas pensyarah Universiti Teknologi Malaysia (UTM) berkata, usaha memerangi pandemik yang sudah meragut 376 nyawa di negara kita terganggu disebabkan krisis politik.“Contohnya, Pilihan Raya Negeri (PRN) Sabah yang mana faktor politik melampaui kepentingan kesihatan awam.“Oleh kerana orang politik juga ada krisis, jadi krisis kesihatan awam tidak dapat ditangani dengan baik,” katanya kepada MalaysiaNow.Azmi berkata tanggapan krisis politik perlu diberikan perhatian utama berbanding masalah Covid-19 mula meresahkan rakyat negara ini dan rata-rata mereka dilihat semakin muak dengan sandiwara tidak berkesudahan.Penularan jangkitan Covid-19 meningkat mendadak selepas PRN Sabah pada 26 September yang turut menjadi kebimbangan utama Perdana Menteri Muhyiddin Yassin dalam satu perutusan khas yang disiarkan secara langsung di seluruh negara 6 Oktober lalu.Sementara Peguam Haniff Khatri Abdulla berkata, krisis politik tidak akan menemui penyelesaian selagi pertikaian mengenai keabsahan kerajaan PN tidak dimuktamadkan.Sebelum ini, Ketua Pengarah Kesihatan Dr Noor Hisham Abdullah dilaporkan berkata penurunan kadar R-naught atau nilai kebolehjangkitan wabak tersebut tidak akan berjaya tanpa kerjasama dan peranan semua pihak.Sebelum penggulungan Belanjawan 2021 oleh Menteri Kewangan Tengku Zafrul Aziz, terdapat kebimbangan “sabotaj” daripada beberapa ahli Parlimen yang sedang menjalani pertuduhan rasuah di mahkamah akan menyebabkan kerajaan Perikatan Nasional (PN) tumbang dan pilihan raya mengejut perlu diadakan pada musim pandemik.Bagaimanapun, Rang Undang-undang Belanjawan 2021 diluluskan pada peringkat dasar Khamis lepas dengan suara majoriti selepas usaha ahli Parlimen pembangkang mendapatkan undi belah bahagi tidak berjaya.Sehingga semalam, Dewan Rakyat sudah meluluskan Rang Undang-undang Belanjawan 2021 peringkat jawatankuasa bagi 11 kementerian dengan baki 16 kementerian masih menunggu giliran untuk dibahaskan.Sementara Peguam Haniff Khatri Abdulla berkata, krisis politik tidak akan menemui penyelesaian selagi pertikaian mengenai keabsahan kerajaan PN tidak dimuktamadkan.“Masalah yang kerajaan hadapi sekarang adalah bagaimana mereka boleh berikan tumpuan untuk isu ekonomi dan perangi Covid-19 ketika keabsahan kerajaan dipersoalkan setiap hari, kerajaan ini sah atau tidak sah?” katanya kepada MalaysiaNow.“Saya berharap pembentangan Belanjawan 2021 kali ini akan menyelesaikannya. Kalau misal kata Belanjawan 2021 lulus, maka pihak pembangkang dan pihak lain hilang hak moral untuk mengatakan kerajaan tidak sah.”Beliau berkata sekiranya Belanjawan 2021 tidak berjaya diluluskan, Muhyiddin selaku perdana menteri perlu mengadap Yang di Pertuan Agong dan meletakkan jawatan secara terhormat.“Biarlah Agong dengan bidang kuasa yang ada menentukan apa yang sepatutnya dilakukan. Dari situ, dengan izin Tuhan, krisis politik selesai,” katanya.


Polis terima laporan surat palsu Hishammuddin tawar diri jadi PM

Polis menerima laporan berhubung surat yang mengaitkan Menteri Luar Hishammuddin Hussein, yang kononnya menulis surat kepada Yang di-Pertuan Agong untuk menghadap bagi mempersembahkan jumlah sokongan ahli-Ahli Parlimen.Ketua Polis Wangsa Maju Ashari Abu Samah berkata pihaknya telah membuka kertas siasatan mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998.“Kes ini selanjutnya akan dirujuk kepada Jabatan Siasatan Jenayah Bukit Aman untuk tindakan selanjutnya,” katanya ketika dihubungi Bernama semalam.Terdahulu, Setiausaha Akhbar Hishammuddin, Mohd Hafiz Ariffin membuat laporan di Ibu Pejabat Polis Daerah Dang Wangi berhubung satu surat yang ditulis kepada Yang di-Pertuan Agong, yang mendakwa bendahari agung Barisan Nasional (BN) itu mendapat sokongan untuk menjadi perdana menteri yang baharu.Mohd Hafiz berkata surat tersebut palsu dan disebarkan dengan niat untuk memburukkan reputasi Hishammuddin serta mewujudkan kekeliruan orang ramai.“Surat palsu ini adalah taktik kotor pihak yang berkepentingan untuk menangguk di air yang keruh, mengambil peluang di saat situasi politik dan negara berada dalam keadaan yang getir,” katanya dalam kenyataan hari ini.Surat berkenaan direka dengan menggunakan kepala surat Bendahari Agung Barisan Nasional, tandatangan Hishammuddin serta cap perakuan penerimaan surat oleh Bahagian Khidmat Pengurusan Istana Negara bagi tujuan supaya ia kelihatan seolah-olah suatu surat yang sahih.


Zahid pecat Noh Omar selepas tolak penggantungan

Majlis Tertinggi (MT) Umno yang dipengerusikan Presiden Ahmad Zahid Hamidi memecat Noh Omar, kata bekas pengerusi badan perhubungan Umno Selangor itu kepada pemberita hari ini selepas keluar daripada mesyuarat pimpinan tertinggi parti itu malam ini.
Difahamkan, Noh, salah seorang daripada lima pemimpin kanan Umno dimasukkan dalam senarai digantung atau dipecat kerana mengkritik Zahid.
Noh pada mulanya digantung enam tahun bersama bekas ketua penerangan Shahril Hamdan.
Noh sendiri mengesahkan perkara itu apabila beliau keluar daripada mesyuarat MT malam ini.
"Bila diumum saya digantung, jangan gantung, pecat lebih baik. Untuk apa saya berada dalam perjuangan parti, untuk apa saya duduk dalam parti yang saya berkorban sejak 1976? Saya berkorban untuk parti tapi nampaknya hari ini gunakan parti untuk kepentingan peribadi."
Menurut Noh, Zahid bersetuju dengan permintaannya untuk dipecat.
“Saya ucap, terima kasih,” katanya sambil menambah beliau masih belum hadir ke lembaga disiplin parti yang dijadualkan Isnin ini.
"Tetapi saya sudah digantung hari ini. Apa ini?" soalnya.